Tak boleh sekat jika ada pemimpin UMNO, PAS berbincang: Ismail Sabri

Naib Presiden UMNO Datuk Seri Ismail Sabri Yaakob berkata sebarang rundingan atau perbincangan antara pemimpin UMNO dan PAS tidak boleh disekat.

Menurutnya sesiapa sahaja boleh berjumpa dengan rakan daripada PAS atau parti lain, namun sebarang rundingan hanya boleh diputuskan dan disahkan oleh UMNO.

“Setiap rundingan dan pertemuan sulit dalam UMNO dan PAS hanya boleh disahkan jika ia diputuskan oleh parti.

“Jika ada rundingan atau perbincangan, kita tidak boleh sekat. Sesiapa saja boleh berjumpa dengan rakan daripada PAS atau parti lain.

“Namun, rundingan hanya boleh jadi sah dan menjadi dasar parti jika ia diputuskan oleh parti, yang mana UMNO putuskan siapa wakil sah untuk berunding dan sebagainya.

“Jika sendiri-sendiri, ia tidak dianggap mewakili parti,” katanya menurut laporan BH hari ini.

Perdana Menteri berkata demikian kepada media selepas merasmikan Pameran Halal Antarabangsa Malaysia 2022 (MIHAS 2022), di Kuala Lumpur, hari ini.

Sebelum ini beberapa pemimpin PAS, termasuk Presidennya Tan Sri Abdul Hadi Awang, Mursyidul Am Datuk Hashim Jasin, dan Setiausaha Agung PAS Datuk Seri Takiyuddin Hassan, mengesahkan parti itu sedang berbincang secara ‘diam-diam’ dengan pemimpin UMNO berjawatan bagi mewujudkan kerjasama menghadapi Pilihan Raya Umum Ke-15 (PRU-15).

Ketiga-tiga mereka berkata demikian susulan kenyataan Presiden UMNO Datuk Seri Ahmad Zahid Hamidi yang menegaskan bahawa parti itu akan bergerak solo dan enggan bekerjasama dengan PAS, sambil menyifatkan parti Islam itu bermain banyak kolam.

Hashim juga mendedahkan bahawa ‘rundingan diam-diam’ antara PAS dan pemimpin tertentu yang berjawatan dan berpengaruh di dalam UMNO untuk menyedarkan parti Melayu itu siapa musuh sebenar pada PRU-15 akan datang.

“PAS mahu menyedarkan UMNO bahawa musuh sebenar yang perlu dilihat pada PRU-15 adalah PH dan bukannya Bersatu.

“Nak bagi UMNO sedar siapa kita nak lawan. Dia bukan UMNO lawan PAS, lawan Bersatu, bukan begitu. Kalau boleh berpakat, kita berpakat,” katanya dipetik sebagai berkata.

Terdahulu dalam ucapannya Perdana Menteri berkata Malaysia mengekalkan kedudukan teratas dalam Indeks Ekonomi Islam Global selama sembilan tahun berturut-turut, mengatasi 81 negara lain.

Beliau berkata penilaian itu berdasarkan laporan Keadaan Ekonomi Islam Global 2022.

“Penilaian dibuat berdasarkan inisiatif pendigitalan ekonomi, pembangunan infrastruktur halal dan peningkatan tumpuan kerajaan terhadap keselamatan makanan dan penjagaan kesihatan.

“Penunjuk Ekonomi Islam Global ini meramalkan bahawa industri halal akan berkembang daripada RM8.8 trilion (AS$2.09 trilion) tahun lepas kepada hampir RM14 trilion (AS$3.27 trilion) menjelang 2028,” katanya.


Prestasi ringgit terburuk bawah pentadbiran PH-BN: Laporan

Ringgit menjadi mata wang berprestasi terburuk dalam kalangan 10 mata wang utama Asia, apabila merosot 4.85 peratus sepanjang Februari lalu, ketika negara ditadbir kerajaan Pakatan Harapan-Barisan Nasional (PH-BN).

Kejatuhan ringgit diikuti yen Jepun yang susut 3.45 peratus; baht Thailand (-3.13 peratus); rupiah Indonesia (-2.65 peratus); yuan China (-1.90 peratus); dan dolar Singapura (-1.53 peratus).

Penganalisis pasaran kewangan OctaFX, Kar Yong Ang, berkata kemerosotan mata wang tempatan itu adalah disebabkan langkah Rizab Persekutuan (Fed) mengetatkan dasar monetari pada Mac tahun lalu bagi mengekang inflasi, menyebabkan mata wang berisiko sensitif seperti ringgit mula merosot.

Malah, katanya, prestasi kurang memberangsangkan ringgit berbanding mata wang Asia lain terutamanya boleh dikaitkan kepada fakta di mana Bank Negara Malaysia (BNM) telah menjadi agak berhati-hati dalam pendekatannya terhadap dasar monetari semasa kitaran pengetatan.

“Bagaimanapun, ringgit hanya kerugian 6.5 peratus sepanjang 12 bulan lalu, mengatasi prestasi mata wang global utama lain seperti yen Jepun dan dolar Australia, yang masing-masing telah menurun nilainya sebanyak 15 peratus dan 7.7 peratus,” katanya lapor BH.

Sepanjang tahun lalu, ringgit menjadi antara mata wang berdaya tahan dalam kalangan 10 mata wang Asia yang dijejaki OctaFX.

BNM telah menaikkan Kadar Dasar Semalaman (OPR) hanya sebanyak 100 mata asas sejak Mei dan penanda aras kadar faedah Malaysia berada pada 2.75 peratus ketika ini, paras yang kekal terendah di rantau ini.

Kenaikan terakhir berlaku pada November tahun lalu, dan pengetatan dasar monetari Malaysia pada dasarnya telah berhenti sejak itu.

Dengan itu, perbezaan dasar monetari antara AS dan Malaysia telah melebar, menyaksikan ringgit berada di bawah tekanan, kata OctaFX.

“Sementara itu, ringgit juga telah didagang kebanyakannya lebih rendah berbanding mata wang Asia lain. Ia susut berbanding dolar Singapura kepada 3.3255/3269 daripada 3.3210/3252 pada Khamis, telah jatuh berbanding baht Thailand kepada 12.8998/9105 daripada 12.8583/8789 sebelumnya, dan menyusut nilai berhadapan peso Filipina kepada 8.16/8.17 daripada 8.13/8.14.

“Sebab utama kemerosotan umum dalam mata wang Asia pada asasnya adalah sama iaitu pelabur telah bertukar kurang cenderung terhadap aset berisiko, seperti hutang pasaran baharu muncul, selepas Fed menyatakan ia akan terus menaikkan kadar faedah lebih lama.

“Kenaikan hasil perbendaharaan AS disebabkan pendirian agresif Fed terhadap dasar monetari aset yang lebih berisiko kurang menarik,” katanya.

BNM, menerusi Jawatankuasa Dasar Monetari (MPC) semalam membuat keputusan untuk mengekalkan OPR pada 2.75 peratus.

Pada tahap OPR semasa, bank pusat itu berkata, pendirian dasar monetari kekal akomodatif dan menyokong pertumbuhan ekonomi.

Untuk rekod, kerajaan PH-BN yang diketuai PKR disertai DAP, AMANAH, UPKO, UMNO, MCA, MIC, Gabungan Parti Sarawak (GPS); Gabungan Rakyat Sabah (GRS); serta beberapa parti kecil lain dan Bebas.


Kenduri, aktiviti ziarah Aidiladha punca kes naik di Terengganu

Punca peningkatan jangkitan Covid-19 di Terengganu disebabkan terdapat segelintir individu yang berdegil mengadakan kenduri secara sembunyi dan aktiviti ziarah Aidiladha, kata Menteri Besar Datuk Seri Dr Ahmad Samsuri Mokhtar.

Peningkatan kes turut disumbangkan oleh aktiviti penduduk yang tidak mengikut prosedur operasi standard (SOP) dengan merentas negeri dan daerah semasa perayaan baru-baru ini.

“Termasuklah aktiviti merentas negeri dan daerah semasa perayaan (Aidiladha) walaupun ia tidak dibenarkan,” katanya dalam satu kenyataan menerusi video yang dimuat naik di laman sosial Facebook miliknya.

Semalam, Terengganu merekodkan peningkatan mendadak kes harian baharu positif COVID-19 iaitu sebanyak 883 kes melibatkan 860 kes penularan tempatan, sekali gus mencatatkan angka tertinggi yang direkodkan sejak pandemik itu melanda.

Selain itu Ahmad Samsuri berkata peningkatan kes turut disebabkan saringan kontak rapat dan saringan bersasar yang dijalankan di beberapa lokaliti di seluruh negeri ini, serta kewujudan kes-kes bergejala berpunca daripada penularan yang pantas dalam komuniti.

“Terdapat juga kemasukan pekerja kontrak warga asing dari luar Terengganu yang tidak disaring dan mencetuskan kluster antara mereka,” katanya.

Sehubungan itu, katanya, kerajaan negeri menerusi Jabatan Kesihatan Negeri Terengganu dengan kerjasama pihak penguat kuasa pelbagai agensi termasuk Polis Diraja Malaysia, akan memperhebatkan aktiviti kawalan dan saringan kontak rapat serta saringan di lokaliti berisiko yang telah dikenal pasti.

“Susulan daripada aktiviti pengesanan ini kita menjangkakan peningkatan kes dalam masa dua minggu akan datang,” katanya.

Selain itu katanya, kerajaan negeri akan berusaha memohon penambahan vaksin supaya proses vaksinasi di kawasan kritikal yang mencatatkan bilangan kes yang tinggi, terutama di Kemaman dan Dungun, dapat dipertingkat dengan kadar segera.

Beliau turut meminta seluruh rakyat Terengganu supaya terus mematuhi SOP bagi mencegah penularan COVID-19 walaupun negeri ini telah berada dalam fasa kedua Pelan Pemulihan Negara (PPN).


Jutaan dana YAB daripada pendapatan peribadi, elaun syarikat korporat: Zahid

Bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa tiada satu sen dana Yayasan Akalbudi datangnya daripada kerajaan atau rakyat, sebaliknya wang puluhan juta ringgit dalam yayasan itu adalah miliknya.

Zahid, 69, berkata sumber dana yayasan tersebut adalah daripada lebihan pendapatannya ketika beliau membabitkan diri dalam sektor korporat sebelum menjawat jawatan sebagai anggota pentadbiran, lapor Bernama.

“Sebelum saya menganggotai pentadbiran iaitu timbalan menteri, menteri atau timbalan perdana menteri, saya telah menjalankan urus niaga korporat, saya pernah mengetuai empat syarikat yang tersenarai di Bursa Kuala Lumpur, saya juga pernah menjadi Pengerusi Bank Simpanan Nasional.

“Memang terdapat beberapa sumbangan daripada rakan dan ahli perniagaan yang tiada kena mengena dengan portfolio yang saya pegang, namun tidak ada satu sen pun yang datang dari sumbangan kerajaan atau wang rakyat atau pembayar cukai,” katanya.

Beliau berkata demikian ketika disoal peguamnya Datuk Ahmad Zaidi Zainal pada hari ketiga prosiding membela diri atas 47 pertuduhan membabitkan pecah amanah, rasuah dan pengubahan wang haram.

Ahli Parlimen Bagan Datuk itu berkata pendapatan dan elaun sebagai ketua pegawai eksekutif, pengerusi eksekutif dan pengerusi dalam syarikat korporat melebihi perbelanjaan dan keperluan keluarganya.

“Maka saya berazam atas nasihat bapa saya yang juga seorang mudir atau pengetua sekolah agama di Bagan Datuk untuk menyalurkan lebihan pendapatan saya itu kepada orang yang memerlukan melalui amal jariah, sedekah, infak, wakaf bagi tujuan kebajikan dan keagamaan dalam Yayasan Akalbudi.

“Dana Yayasan Akalbudi adalah daripada pendapatan peribadi saya serta elaun yang saya peroleh daripada aktiviti urus niaga korporat berkenaan,” jelasnya.

Selain itu, Zahid berkata beliau memperoleh dividen daripada syarikat berkenaan untuk dimasukkan dalam tabung yayasan dan menjalankan urus niaga pasaran saham sama ada dalam saham blue chip atau saham disenaraikan dan saham tawaran permulaan awam (IPO) bagi memperoleh pendapatan.

Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Pada 24 Jan lepas, mahkamah memerintahkan Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.

Perbicaraan sedang berlangsung di hadapan Hakim Datuk Collin Lawrence Sequerah.


Skandal LCS, PH kesal dengan cara UMNO layan tentera ikut suka hati

Pendedahan dalam skandal terbaharu melibatkan pasukan keselamatan negara secara tidak langsung menunjukkan UMNO selama ini melayan tentera mengikut suka hati mereka tanpa memikirkan kepentingan negara.

Pakatan Harapan (PH) membidas UMNO yang disifatkan tidak bertimbang rasa apabila sanggup mengenepikan kepentingan negara, ia ekoran pendedahan laporan Jawatankuasa Kira-Kira Wang Negara (PAC) yang seolah-olah menunjukkan UMNO melayan tentera secara ‘take it or leave it’.

Menurut PH, pendedahan laporan PAC melibatkan Menteri Pertahanan ketika itu, Datuk Seri Ahmad Zahid Hamidi mengarah reka bentuk kapal tempur pesisir (LCS) ditukar daripada Sigma yang diperlukan Tentera Laut Diraja Malaysia (TLDM) kepada Gowind yang dicadang pembekal Perancis adalah contoh jelas tragedi ‘take it or leave it’ yang berlaku.

“Dengan terdedahnya apa yang berlaku kepada LCS, kami yakin pihak yang paling sedih dengan skandal ini adalah penggunanya iaitu warga TLDM sendiri di samping rakyat negara ini.

“Kami kesal sikap kepimpinan UMNO sebelum ini yang melayan tentera secara ‘take it or leave it’ apabila mereka memesan kelengkapan ketenteraan tanpa mengambil kira keperluan penggunanya iaitu anggota tentera kita,” kata gabungan itu.

Kenyataan bersama itu dikeluarkan Pengarah Komunikasi PH, Fahmi Fadzil; Setiausaha Publisiti DAP, Teo Nie Ching dan Pengarah Komunikasi Parti Amanah, Khalid Samad.

Tambah kenyataan itu jika rakyat memberikan mandat semula kepada PH dalam pilihan raya umum akan datang, gabungan itu berjanji akan menyambung kembali siasatan yang dihentikan sebelum ini.

“Kita juga akan melaksanakan segala strategi yang dikemukakan melalui Kertas Putih Pertahanan (KPP) yang telah dibentangkan sebelum ini.

“Kami akan memastikan tentera kita mendapat layanan terbaik dan warganya dibekalkan dengan kelengkapan yang sesuai dan terbaik bagi menjalankan tugas mereka untuk negara,” katanya lagi.

Kenyataan itu berkata, dalam KPP yang dibentang oleh Menteri Pertahanan ketika PH mentadbir kerajaan, TLDM mengharapkan mereka mempunyai LCS dilengkapi helikopter yang memiliki keupayaan peperangan anti-udara, anti-permukaan dan anti-kapal selam.

“LCS juga diharapkan dapat menggantikan kapal frigat dan korvet yang telah berusia,” kata kenyataan itu.

TLDM juga perlu dalam keadaan siap-siaga sepanjang masa untuk mendepani ancaman maritim termasuk daripada sudut kelengkapan dan keupayaan aset-asetnya.

“Malaysia adalah sebuah negara maritim yang dikelilingi lautan dan sentiasa terdedah kepada ancaman rompakan di laut, pelanunan, penculikan untuk tebusan, penyeludupan barang terlarang, pencerobohan migran dan kecurian hasil laut oleh nelayan asing.

“Dianggarkan kerajaan rugi hampir RM6 bilion setahun akibat kegiatan perikanan haram dan jenayah lain di domain maritim kita.

“TLDM berperanan penting menjaga keselamatan di kawasan lautan yang kaya dengan sumber semulajadi dan hidrokarbon yang juga penyumbang utama kepada pendapatan negara,” katanya.

Semalam Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) mendapati, tadbir urus Kementerian Pertahanan (MINDEF) dalam menguruskan kontrak pembekalan LCS adalah lemah dengan sebahagian klausa kontrak tidak mengambil kira kepentingan kerajaan.

JKSTUPKK menerusi laporan siasatan yang dinyahklasifikasikan, mendedahkan tadbir urus itu juga tidak mengambil kira peraturan dan prosedur yang sedang berkuat kuasa.


Menteri, pelancong China ‘diselamatkan tidak muncul di SPRM

Kelibat Menteri Pelancongan, Seni dan Budaya, Datuk Seri Tiong King Sing dan pelancong China yang ‘diselamatkannya Rabu lalu tidak kelihatan di ibu pejabat Suruhanjaya Pencegahan Rasuah Malaysia (SPRM), hari ini.

Sebelum ini media melaporkan Ketua Pesuruhjaya SPRM, Tan Sri Azam Baki berkata pihaknya akan bertemu dengan kedua individu itu hari ini untuk membantu siasatan berhubung dakwaan rasuah oleh pegawai Imigresen di Lapangan Terbang Antarabangsa Kuala Lumpur (KLIA).

Minggu lalu, menteri itu menarik perhatian selepas membuat kecoh apabila menyerbu masuk ke balai ketibaan antarabangsa untuk ‘menyelamatkan’ seorang pelancong China yang dinafikan daripada memasuki negara ini oleh Jabatan Imigresen Malaysia (JIM).

Malah dalam kenyataannya menjelaskan keadaan itu, Tiong mendakwa pegawai Imigresen di KLIA terlibat aktiviti rasuah.

Sementara itu JIM dalam satu kenyataan sejurus gambar dan berita berkaitan pencerobohan itu tular menegaskan pihak menjalankan siasatan segera berkait kejadian itu.

Sehubungan itu, JIM meminta orang ramai memberikan ruang agar siasatan dapat dijalankan dengan telus.


Solat di masjid, surau tujuh daerah PKP di Kelantan dibenarkan

Sultan Kelantan, Sultan Muhammad V berkenan membenarkan solat fardu, Jumaat, dan Tarawih diadakan di masjid dan surau di tujuh daerah di negeri itu yang dikenakan Perintah Kawalan Pergerakan (PKP) bermula tengah malam tadi hingga tamat PKP.

Yang Dipertua Majlis Agama Islam dan Adat Istiadat Melayu Kelantan (MAIK) Tengku Tan Sri Mohamad Rizam Tengku Abdul Aziz berkata, solat Jumaat, fardu, Tarawih dan qiamullail di masjid negeri, bandar dan jajahan dibenarkan dengan kehadiran 70 peratus daripada kapasiti ruang masjid.

Tujuh daerah terbabit ialah Kota Bharu, Pasir Mas, Tumpat, Tanah Merah, Pasir Puteh, Machang dan Bachok. Kebenaran diberikan dengan syarat mematuhi Prosedur Operasi Standard (SOP) yang ditetapkan.

Bagi masjid mukim, surau dan musolla pula dibenarkan dengan kehadiran 50 peratus bilangan jemaah mengikut kapasiti sebenar masjid, surau dan musalla, katanya yang juga Tengku Temenggong Kelantan dalam satu kenyataan malam tadi.

“Pelaksanaan berkenaan perlu mengambil kira penjarakan fizikal satu meter antara jemaah dan boleh dilaksanakan dengan lapan rakaat dengan surah atau ayat pendek dalam tempoh tidak lebih 45 minit, tidak termasuk solat Isyak,” katanya.

Mohamad Rizam berkata, tazkirah tidak dibenarkan sepanjang pelaksanaan solat sunat tarawih, manakala tazkirah Subuh, Asar dan lain-lain termasuk aktiviti tadarus al-Quran adalah dibenarkan mengikut kapasiti yang telah ditetapkan dengan tidak melebihi tempoh 45 minit.

“Selain itu, tidak dibenarkan untuk mendapatkan khidmat imam untuk solat Tarawih dan penceramah untuk program Ihya Ramadan daripada luar Kelantan,” katanya.


MP UMNO kem Zahid kunci mulut isu tawar diri jadi PM, tapi tak nafikan

Beberapa Ahli Parlimen (MP) UMNO yang bersama dalam kem Datuk Seri Ahmad Zahid Hamidi mengunci mulut berhubung isu tawaran menjadi calon Perdana Menteri (PM) bagi menggantikan Tan Sri Muhyiddin, bagaimanapun tidak menafikan berhubung pendedahan tersebut.

Agenda Daily menghubungi hampir tiga MP UMNO yang berada dalam kem Zahid mengakui terdapat pertemuan tertutup dengan Presiden UMNO itu tetapi enggan menjawab persoalan berhubung tawaran menjadi PM yang didedahkan.

“Ya, ada pertemuan tetapi ia sekadar pertemuan biasa bagi membincangkan strategi politik dengan Presiden… setakat itu sahaja, tidak ada perbincangan lain,” kata salah seorang MP yang enggan mendedahkan namanya.

Apabila ditanya berhubung tawaran tersebut, MP tersebut menjawab “Perkara itu perlu ditanya kepada Presiden sendiri, mungkin lebih elok dan molek Presiden membuat pengakuan tersebut sendiri daripada kami yang menjawabnya.”

Seorang lagi MP yang dihubungi mengesahkan kenyataan Setiausaha Agung UMNO, Datuk Seri Ahmad Maslan yang berkata Zahid sudah bersumpah dengan nama Allah tidak akan menyokong Ketua Pembangkang Datuk Seri Anwar Ibrahim dan DAP, ia sekaligus menambah kepercayaan mereka terhadap Zahid.

“Ya, Presiden ada bersumpah depan kami Ahli-ahli Parlimen UMNO berhubung perkara tersebut seperti didedahkan Ahmad Maslan.

“Tindakan tersebut berjaya meredakan ketegangan dan keraguan terhadap tindakan seterusnya yang akan diambil Presiden selepas ini, ia juga membuktikan Presiden tidak berkomplot dengan Anwar untuk menjadikannya PM ke-9 seperti yang diwar-warkan sebelum ini,” kata MP tersebut.

MP UMNO yang ketiga dihubungi Agenda Daily pula tidak menafikan dan menjawab pendedahan berhubung tawaran Zahid sebagai PM ke-9, bagaimanapun berkata secara tradisinya Presiden adalah yang paling layak untuk menjadi PM seperti kebiasaan sebelum ini.

“Tradisi sebelum ini, Presiden yang akan menjadi PM apabila kerajaan dibentuk… saya tidak mahu mengakui Zahid ada menawarkan dirinya menjadi PM atau tidak, tetapi secara tradisinya memang Presiden lah yang akan menjadi PM seperti sebelum ini.

Terdahulu, Agenda Daily mendedahkan punca nama Ketua Pembangkang Datuk Seri Anwar Ibrahim tidak dinamakan dalam surat akuan diutus UMNO kepada Yang di-Pertuan Agong kerana Zahid sudah menawarkan diri untuk menjadi PM baharu.

Sumber dalaman UMNO mendedahkan Zahid membuat tawaran tersebut semasa pertemuan rahsia dengan kem MP menyokongnya, ia juga selari dengan pengakuan Ahmad Maslan yang Zahid sudah bersumpah tidak akan bekerjasama dengan Anwar dan DAP.

Malah, susulan tawaran sebagai PM itu juga berjaya menyakinkan dua menteri untuk meletak jawatan, Datuk Seri Shamsul Anuar Nasarah dan Datuk Seri Noraini Ahmad baru-baru ini yang pada awalnya keberatan untuk mengikut keputusan parti.

Zahid sengaja dilihat senada dengan blok parti pembangkang khususnya dengan Anwar untuk menimbulkan retorik kerajaan gagal dan menderhaka, sebaliknya niat utamanya adalah bagi mendesak Tan Sri Muhyiddin Yassin meletak jawatan dan dirinya ditabalkan sebagai PM baharu.

Gerakan menjatuhkan kerajaan PN dilihat semakin giat dijalankan mutakhir ini kerana Zahid bakal berhadapan perbicaraan di mahkamah pada 24 Ogos nanti.

Pada masa ini UMNO hanya mempunyai 38 kerusi Parlimen. Beliau memerlukan sokongan daripada parti-parti lain dalam PN untuk menubuhkan kerajaan baharu yang akan dipayungi UMNO.

Menurut sumber dalaman UMNO, kem Zahid sedang giat memujuk MP Perikatan Nasional (PN) untuk menyokong beliau sebagai PM menjelang Parlimen dibuka pada September ini.

Walau bagaimanapun, perancangan Zahid untuk mendapatkan sokongan majoriti dengan sokongan daripada MP PN dilihat sukar dicapai.

Muhyiddin difahamkan dikatakan bertegas dengan pendirian Bersatu untuk tidak bersekongkol dengan ‘kluster mahkamah’.


Sekatan portal berita UtusanTV, Fahmi kata tidak tahu-menahu

Fahmi Fadzil menjelaskan tidak mengetahui berhubung laporan sekatan terhadap portal berita, UtusanTV baru-baru ini.

Menteri Komunikasi dan Digital itu berkata isu berhubung sekatan tersebut boleh dirujuk kepada Suruhanjaya Komunikasi dan Multimedia (SKMM) dan menafikan ada mengeluarkan arahan supaya portal itu disekat.

“Saya tidak tahu-menahu berkaitan perkara ini.

”Kamu boleh rujuk kepada SKMM,” katanya dipetik laporan media.

Bercakap kepada pemberita dalam satu acara di Kuala Lumpur pagi ini, Fahmi berkata dia tidak menerima sebarang laporan berkaitan sekatan itu daripada SKMM.

“Saya akan tanya mereka lagi. Saya tidak beri arahan kepada SKMM untuk sekat sesiapa, tidak kira media atau media sosial.

“Tiada arahan dari saya,” katanya.

Pada Isnin lalu, media melaporkan kerajaan menyekat akses ke laman web UtusanTV kepada sesetengah pengguna Internet.

UtusanTV ditubuhkan oleh bekas kakitangan Utusan Malaysia selepas syarikat induknya Utusan Melayu (Malaysia) Berhad ditutup pada 2019 kerana masalah kewangan.

Akhbar Utusan Malaysia dilancarkan semula pada tahun 2020 bawah pengurusan baru, dan tidak bergabung dengan UtusanTV.

Malaysiakini telah menghubungi SKMM sebelum ini dan masih menunggu jawapannya.

SKMM pada 8 Ogos memberitahu The Star bahawa mereka sedang menyiasat isu itu dan sekatan itu telah ditarik balik.

Kumpulan wartawan Gerakan Media Merdeka (Geramm) berkata SKMM mesti mempunyai mekanisme jelas untuk menyekat kandungan atas talian, terutama yang melibatkan portal berita.

Kesatuan Wartawan Kebangsaan (NUJ) semalam turut menuntut sekatan terhadap UtusanTV ditarik balik segera.

Katanya amalan penapisan dalam kerajaan-kerajaan terdahulu tidak harus diteruskan oleh pentadbiran baru.

Ini kali kedua kerajaan menyekat portal selepas MalaysiaNow pada Jun lalu.


PN akan jadikan P. Pinang mampu didiami orang miskin dan kaya: Sanusi

Pulau Pinang akan dijadikan sebuah negeri yang mampu didiami semua kumpulan masyarakat tidak kira sama ada miskin atau kaya, kata Datuk Seri Muhammad Sanusi Md Nor.

Pengarah Pilihan Raya Perikatan Nasional (PN) itu memberi jaminan jika Pulau Pinang berjaya diambil alih dalam Pilihan Raya Negeri (PRN), semua rakyat bebas hidup mengikut agama masing-masing tanpa sebarang gangguan tanpa mengira pangkat atau darjat.

“Saya beri jaminan sebagai Pengarah Pilihan Raya Perikatan Nasional yang akan mengambil alih negeri daripada DAP, tiap-tiap rakyat Pulau Pinang bebas hidup di Pulau Pinang.

“Tiap-tiap kaum yang tinggal di Pulau Pinang bebas menjadi rakyat Pulau Pinang… Orang yang berniaga bebas berniaga, orang Buddha bebas tinggal dalam agama Buddha, orang Kristian bebas duduk dalam agama Kristian, orang Islam bebas untuk mengamalkan agama Islam.

“Negeri Pulau Pinang akan dijadikan negeri orang miskin boleh duduk, orang kaya pun boleh duduk,” katanya semasa berucap melancarkan jentera kempen PN Pulau Pinang di Kubang Semang malam tadi.

Jelasnya, pembangunan di Pulau Pinang selama ini hasil daripada kemajuan yang dibawa oleh Parti Gerakan yang memerintah negeri itu selama 39 tahun dan bukannya dibawa oleh DAP.

“Pembangunan Pulau Pinang hak kita nampak hari ini kebanyakan berlaku dibawah pimpinan gerakan bukan DAP,” katanya lagi.

Untuk rekod, dua Ketua Menteri Pulau Pinang sebelum ini adalah dari Parti Gerakan, Tun Dr. Lim Chong Eu dan Tan Sri Dr. Koh Tsu Koon sebelum digantikan dengan Lim Guan Eng pada 2008 lalu.

“Yang DAP duk claim (dakwa) kata dia bawa kemajuan bawa pembangunan tuan-tuan cari satu monumen satu projek yang dibina untuk kepentingan rakyat Pulau Pinang.

“Pi cari kalau jumpa saya bagi RM10… Terowong? Terowong masih ada dalam rumah Guan Eng lagi, belum diselam ke dasar laut.

“Baru nak kaji nak buat kajian kebolehlaksanaan projek terowong, RM300 juta berubah tangan (hilang)… Betul tak betul. Ini parti rasuah. Betulkah tidak? Jadi hampa sembang apa ni?” katanya lagi.

Sanusi merujuk kepada skandal rasuah pembinaan terowong dasar laut yang perbicaraan kes mahkamah sedang berjalan melibatkan Guan Eng ketika ini.

Ujarnya lagi, DAP juga sama dengan UMNO kerana pemimpin mereka juga sedang menghadapi kes mahkamah dan apabila berkuasa, mereka mahu membersihkan pemimpin terpalit rasuah dengan menggugurkan kes seperti yang berlaku dalam kes banglo Guan Eng sebelum ini.

“Depa kata kluster mahkamah dalam UMNO, dalam DAP pun ada… Guan Eng kena tahu tak? Bila PH (Pakatan Harapan) dapat kuasa digugurkan kes Guan Eng betul tak? Dia ambil kuasa untuk membersihkan diri dia, gugurkan kes mahkamah. Kes banglo, betul tak? Jadi hampa kata DAP bersih, apa yang dia bersih?” soal Sanusi.

Menurut Sanusi, rakyat Pulau Pinang bukan fanatik kepada DAP tetapi mereka tidak ada alternatif lain untuk menggantikan pemerintahan DAP walaupun melihat pelbagai kerosakan dilakukan oleh pemimpin parti itu.

“Orang Pulau Pinang ni bukan fanatik sangat DAP, orang Pulau Pinang undi DAP sebab dia tak nampak alternatif lain.

“Hari ni kita tawarkan kepada rakyat negeri Pulau Pinang sebuah pentadbiran baru di bawah Perikatan Nasional yang akan membangunkan Pulau Pinang ini supaya boleh didiami oleh semua orang,” katanya lagi.


Tolak vaksin: Tak tahu berenang tapi nak terjun lombong

Dalam ICU Covid kami hari ini:

Kesemua pesakit adalah penolak vaksin atau ahli keluarga mereka. Kecuali seorang pesakit yang hanya sempat menerima 1 dos vaksin.

Hanya dia saja yang tak perlukan bantuan mesin pernafasan. Baik sangat orangnya. Ikut kata dan selalu ucap terima kasih pada kami.

Yang lain, malas nak cerita. Perlu kesabaran yang tinggi untuk menguruskan mereka dan ahli keluarga mereka.

Majoriti pesakit tolak vaksin dengan alasan “own preference” atau pilihan sendiri.

Kami tiada masalah dengan orang yang ada pilihan sendiri.

Jika melibatkan warna pakaian kegemaran. Atau pilihan jenis kenderaan. Atau pilihan makanan.

Suka hati lah nak pilih apa pun. Asal tak menganggu sesiapa.

Ini ibarat orang yang pilih nak terjun lombong berbanding mandi di rumah.

Masalahnya dia tak reti berenang dan tak mahu guna pelampung.

Tapi dia demand semua orang standby untuk selamatkan dia jikalau dia lemas.

Begitulah ibaratnya.

Jadi, bila agaknya servis hospital boleh diberikan kepada kes bukan Covid, jika masih ramai nak memperjuangkan ‘pilihan sendiri’ tolak vaksin dan kemudiannya memenuhkan hospital?

Tuhan pun hanya tolong mereka yang nak bantu diri sendiri.

Hana Hadzrami
Doktor barisan hadapan


Masih berunding dengan Zahid dan UMNO, rakan parti PH mula tak percaya Anwar

Parti komponen Pakatan Harapan (PH), DAP dan Amanah difahamkan sudah hilang kepercayaan kepada Datuk Seri Anwar Ibrahim kerana didakwa masih berunding dengan anak muridnya, Datuk Seri Ahmad Zahid Hamidi dan juga UMNO.

Pucuk pimpinan DAP dan Amanah sekali lagi sudah menghidu gerakan politik yang masih dirancang oleh Anwar bersama Zahid, nasihat cuba diberikan kepada Presiden PKR supaya berhenti daripada terus menjalinkan pakatan sulit tetapi nampaknya beliau masih berdegil dan percayakan kepada Presiden UMNO tersebut.

Difahamkan, pucuk pimpinan DAP dan Amanah sudah tidak tahan lagi dengan sikap Anwar yang berlembut terhadap Zahid dan UMNO, malah mereka sudah melihat Anwar menjadi liabiliti kepada gabungan pembangkang tersebut, ia terbukti dengan keputusan Pilihan Raya Negeri (PRN) Melaka lepas.

Susulan itu, gabungan itu tidak mahu membiarkan Anwar terus menjadi punca kekalahan dalam PRN Sarawak dan mengambil langkah segera mematikan langkah beliau yang cuba memonopoli pembahagian kerusi bagi PKR di negeri tersebut.

Baru-baru ini, DAP Sarawak membidas Anwar supaya tidak memandai dan membuat keputusan mengikut sesuka hatinya dalam isu agihan kerusi Pakatan Harapan (PH) yang didakwa mereka kononnya sebagai tidak sah.

Pengerusi DAP Sarawak, Chong Cheng Jien membidas Anwar dan juga PKR Sarawak supaya memberi fokus penuh kepada 47 kerusi yang akan mereka tandingi di bawah persetujuan bersama dan berusaha memenangi sebanyak mungkin kerusi.

Anwar akhirnya terpaksa tunduk bagi mengelak terus diberi tekanan DAP dan Amanah yang sudah tidak dapat menahan karenahnya lagi.

Bagaimanapun, Agenda Daily difahamkan Anwar yang sudah tersepit dan bila-bila masa boleh ditendang sebagai calon Perdana Menteri (PM) mewakili blok pembangkang, sudah mengatur langkah dan berunding dengan Zahid dan UMNO lebih awal.

Malah delegasi pemimpin kanan PKR sudah dihantar Anwar bertemu Zahid sebaik kekalahan PKR dan PH dalam PRN Melaka yang menyaksikan Anwar dihentam teruk DAP dan Amanah.

Anwar bijak mengatur langkah awal berunding dengan Zahid dan UMNO untuk memastikan cita-citanya menjadi PM tercapai walaupun sebelum ini sudah ditipu oleh Zahid yang tidak menunaikan janji untuk menyokongnya tetapi sebaliknya memilih Datuk Seri Ismail Sabri Yaakob.

Tetapi terdapat syarat yang diletak Zahid kepada Anwar, iaitu memastikan Amanah juga mengikut dan bersetuju bersama-sama PKR bagi menjalinkan kerjasama rapat.

Oleh itu, tidak hairan secara tiba-tiba muncul cadangan penggabungan PKR dan Amanah yang tidak pernah menjadi topik perbincangan antara kedua-dua parti itu.

Cuma Anwar sahaja yang dilihat teruja dengan idea penggabungan tersebut walhal ia adalah syarat yang diletak UMNO untuk memerangkap Anwar dan PKR sekali lagi tetapi tidak disedarinya.

Adakah idea penggabungan itu muncul secara tiba-tiba? Ia sebenarnya tidak, ia adalah antara syarat diletak Zahid dan UMNO kepada Anwar.

Anwar kini cuba memujuk Presiden Amanah, Mohamad Sabu untuk bersetuju dalam kerjasama dengan UMNO. Ia suatu yang mustahil dan pasti mengundang satu lagi bala kepada PH yang sudahpun ditolak rakyat dan hilang kepercayaan orang ramai.

Mat Sabu bukan seorang yang bodoh dan tidak boleh menilai strategi Anwar yang hanya akan merugikan parti tersebut, malah DAP juga sudah tidak selesa dengan Anwar yang membuat strategi politik bukan-bukan yang hanya menguntungkan dirinya tetapi bukan PH secara kolektifnya.

DAP dan Amanah boleh terus mengikut telunjuk Anwar dan dicucuk hidung demi memuaskan nafsu cita-cita peribadinya atau mencari alternatif lain sekiranya tidak mahu ditolak oleh rakyat dalam Pilihan Raya Umum Ke-15.

Masih belum terlambat, jadikan pengajaran PRN Melaka sebagai kayu pengukur sejauh mana rakyat sudah muak dan menyampah dengan permainan politik Anwar yang hanya akan mengakibatkan PH akan tersungkur dengan lebih teruk selepas ini.


Jho Low sering dilihat di pejabat Najib, Kementerian Pertahanan

Pengerusi Petroliam Nasional Bhd (Petronas) Tan Sri Mohd Bakke Salleh memberitahu Mahkamah Tinggi Kuala Lumpur hari ini (Isnin, 9 Mei 2022) bahawa beliau sering melihat ahli perniagaan dalam buruan Low Taek Jho atau Jho Low di pejabat timbalan perdana menteri (TPM) Datuk Seri Najib Razak dan juga di pejabat ahli politik itu di Kementerian Pertahanan (Mindef).

Bakke, 67, yang sebelum ini merupakan Pengerusi Lembaga Pengarah (BOD) 1Malaysia Development Bhd (1MDB) berkata beliau kerap bertemu Najib pada masa itu kerana pernah menerajui Lembaga Kemajuan Tanah Persekutuan (Felda), yang kemudiannya menjadi Felda Global Ventures Bhd.

“Saya menguruskan dua entiti Felda dan kerap berjumpa Najib. Saya juga mendapati Jho Low kerap pergi ke pejabat Najib yang ketika itu timbalan perdana menteri dan pejabat di Kementerian Pertahanan,” kata saksi pendakwaan ke-15 dalam perbicaraan 1MDB-Tanore.

Beliau menjawab soalan tambahan Timbalan Pendakwa Raya Kanan ad-hoc Datuk Seri Gopal Sri Ram.

Najib menjadi Timbalan Perdana Menteri pada 2004 hingga 2009 dalam Kabinet Tun Abdullah Ahmad Badawi. Beliau juga menjadi Menteri Pertahanan dari 1999 hingga 2008.

Bakke turut memberi keterangan bahawa pada awal Ogos 2009, beliau menerima panggilan telefon daripada Jho Low, yang meminta beliau menyertai semula 1MDB, yang sebelum ini dikenali sebagai Pihak Berkuasa Pelaburan Terengganu (TIA).

“Menurut Jho Low, Najib meminta saya bersama Tan Sri Che Lodin Wok Kamaruddin dan Tan Sri Azlan Zainol untuk menyertai semula 1MDB kerana terdapat pelaburan dan perniagaan yang akan dijalankan oleh 1MDB yang memerlukan kepakaran kami.

“Menurut Jho Low, ia penting untuk pembangunan ekonomi negara. Saya bersetuju kerana ia adalah permintaan daripada Najib melalui Jho Low. Jho Low ada memaklumkan kepada saya bahawa surat pelantikan itu akan dikeluarkan selepas itu,” katanya memetik laporan TheEdge.

Sri Ram kemudian bertanya kepada Bakke sama ada pelantikannya dalam 1MDB menjadi kenyataan, saksi itu mengesahkannya.

Sri Ram: Bagaimanakah ini mewakili hubungan Jho Low dengan PM ketika itu?

Bakke: Ia menguatkannya.

Jho Low dikatakan memainkan peranan penting dalam pembentukan TIA apabila ia ditubuhkan pada awal 2009, dengan Bakke antara ahli jawatankuasa pemandu ketika itu.

Saksi itu juga ditanya mengenai peletakan jawatannya daripada 1MDB pada Oktober 2009, di mana beliau telah meminta setiausahanya menyediakan surat peletakan jawatan berikutan ketidakpuasan hatinya terhadap pengurusan 1MDB dalam mengendalikan usaha sama dengan PetroSaudi International untuk membentuk 1MDB-PetroSaudi Ltd yang menyebabkan pemindahan dana yang boleh dipersoalkan.

“Sebelum menyerahkan surat peletakan jawatan, saya menghantar pesanan ringkas sistem pesanan (SMS) kepada Najib memaklumkan beberapa perkara yang diarahkan oleh lembaga pengarah kepada pengurusan 1MDB tetapi tidak dipatuhi.

“Saya tidak menerima sebarang maklum balas daripada Najib. Tidak terlintas di fikiran saya untuk melaporkan kepada mana-mana pihak berkuasa berkaitan salah laku kewangan pengurusan 1MDB kerana saya mengandaikan bahawa saya telah pun berbuat demikian melalui SMS yang dihantar kepada Najib.

“Saya berharap Najib akan mengambil tindakan yang sewajarnya terhadap pengurusan 1MDB jika beliau mendapati sebarang salah laku di pihak mereka.

“Oleh kerana kebimbangan saya tidak mendapat perhatian Najib kerana dia tidak membalas SMS saya, saya merasakan dia terlibat dan sesuatu yang tidak kena berlaku tanpa pengetahuan saya. Ini adalah salah satu sebab utama saya memutuskan untuk meletakkan jawatan sebagai pengerusi dan ahli BOD 1MDB,” tambahnya.

Ditanya lebih lanjut oleh Sri Ram berhubung isu ini, Bakke berkata ini bukan kali pertama beliau menghantar SMS kepada Najib.

Sri Ram: Biasanya, dia akan menjawab?

Bakke: Ya.

Sri Ram: Pada kesempatan ini dia tidak menjawab?

Bakke: Ya.

Sri Ram: Adakah ia luar biasa?

Bakke: Ya.

Bakke menjelaskan bahawa beliau telah mengarahkan setiausahanya menghantar surat peletakan jawatan Pengerusi BOD 1MDB kepada Najib, kerana beliau tidak mahu bekas perdana menteri itu meminta beliau untuk mempertimbangkan semula keputusan itu.

Pengerusi Petronas itu akan disoal balas oleh peguam Najib Tan Sri Muhammad Shafee Abdullah pada tarikh lain, kerana Bakke mempunyai mesyuarat pada sebelah petang.


Saksi sahkan carta aliran AS$681 juta wang 1MDB masuk ke akaun Najib

Mahkamah Tinggi Kuala Lumpur hari ini diberitahu bahawa wang diterima bekas Perdana Menteri Datuk Seri Najib Razak yang dimasukkan ke akaunnya adalah daripada wang 1Malaysia Development Berhad (1MDB).

Bekas Ketua Pegawai Kewangan 1MDB Azmi Tahir mengesahkannya ketika Timbalan Pendakwa Raya Kanan Datuk Seri Gopal Sri Ram merujuk kepada carta aliran dana 1MDB yang menunjukkan sejumlah AS$681 juta dimasukkan ke dalam akaun Najib.

Azmi kemudian bersetuju dan mengesahkan bahawa wang 1MDB diterima Najib di dalam akaun banknya.

Berdasarkan transaksi fasa ketiga dalam carta aliran berkenaan, 1MDB Global Investments Ltd melalui BSI Bank di Lugano memindahkan dana berjumlah AS$2.721 bilion.

Daripada jumlah itu, Devonshire Funds Ltd menerima AS$646,464,649 melalui lima transaksi dalam tempoh dua hari, iaitu pada 20 dan 21 Mac, 2013.

Pada hari kedua, Devonshire memindahkan AS$430 juta kepada Granton Property Holding Ltd, sebuah syarikat yang dikawal oleh Eric Tan, iaitu sekutu ahli perniagaan dalam buruan Low Taek Jho atau Jho Low.

Pada hari sama juga, Devonshire memindahkan sejumlah AS$210 juta kepada Tanore Finance Corporation, di mana Tanore memindahkan AS$681 juta ke dalam akaun Najib antara 31 Mac dan 10 April 2013.

Memetik laporan BH, Azmi yang juga saksi ke-12 pendakwaan berkata beliau juga tidak mengetahui bahawa bekas Perdana Menteri itu menerima wang berkenaan dalam akaun peribadinya.

Menurutnya Najib juga tidak pernah mendedahkan dalam mesyuarat Lembaga Pengarah 1MDB bahawa beliau menerima wang milik syarikat pelaburan strategik negara itu dalam akaun peribadinya.

Sementara itu, Azmi berkata beliau tidak pernah mendapat teguran daripada Najib selepas melaksanakan setiap arahan Jho Low, yang dipercayainya adalah arahan daripada Najib sendiri.

Begitu juga, Azmi berkata beliau tidak pernah mengesahkan daripada Najib berhubung arahan yang diterimanya daripada bekas Ketua Setiausaha Sulit Najib, Allahyarham Datuk Azlin Alias.

Katanya, dia hanya menurut arahan itu, di mana selepas itu Najib tidak pernah bertanyakan balik kepadanya mengenai apa-apa penyelewengan yang berlaku, malah kontraknya dalam 1MDB disambung.

Saksi itu juga berkata beliau tidak menerima wang daripada transaksi berkenaan.

Dalam pernyataan saksinya sebelum ini, Azmi berkata, beliau diberitahu oleh Jho Low bahawa arahan diberi oleh individu dalam buruan itu adalah mandat daripada Najib, oleh itu dia perlu mengikut saja arahan terbabit.

Azmi berkata, selepas bertemu Jho Low pada kali pertama di pejabat lelaki itu, beliau mendapatkan pengesahan daripada Azlin sama ada arahan Jho Low itu benar dan boleh diterima pakai, dan ia disahkan oleh Azlin.

Sementara itu, bekas Pengerusi 1MDB, Tan Sri Mohd Bakke Salleh bersetuju dengan cadangan peguam Tan Sri Muhammad Shafee Abdullah bahawa beliau tidak tahu sama ada Najib membaca khidmat pesanan ringkas (SMS) yang dihantarnya mengenai tindakan pengurusan 1MDB yang tidak mematuhi arahan Lembaga Pengarah.

Muhammad Shafee mencadangkan kepada Mohd Bakke bahawa saksi itu tidak mengetahui Najib membaca atau tidak SMS itu kerana tiada cara untuk mengesahkannya, yang berbeza dengan aplikasi Whatsapp.

Muhammad Shafee mengemukakan cadangan itu ketika menyoal saksi mengenai kandungan SMS yang dihantarnya kepada Najib.

Mohd Bakke berkata, kandungan SMS itu adalah berhubung dua pembayaran masing-masing berjumlah AS$700 juta dan AS$300 juta oleh 1MDB bagi syarikat usaha sama 1MDB-PetroSaudi Ltd.

Dalam perbicaraan sebelum ini, Mohd Bakke berkata, beliau meletak jawatan sebagai pengerusi dan Ahli Lembaga Pengarah 1MDB selepas merasakan Najib terbabit dalam salah laku kewangan dan sesuatu tidak kena sedang berlaku di luar pengetahuannya.

Mohd Bakke berkata, ia disebabkan SMS yang menyatakan mengenai kebimbangan berhubung hal ehwal syarikat pelaburan strategik negara itu, tidak mendapat maklum balas daripada Najib.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


Permohonan Peguam Diraja perlu dibuat Najib sebelum akhir Mei

Datuk Seri Najib Tun Razak perlu memfailkan permohonan untuk melantik Peguam Diraja (QC) dari United Kingdom mewakili beliau dalam rayuan terakhirnya bagi kes membabitkan RM42 juta dana SRC International Sdn Bhd di Mahkamah Tinggi Kuala Lumpur selewat-lewatnya pada akhir Mei.

Timbalan Pendakwa Raya Mohd Ashrof Adrin Kamarul, yang mengesahkan perkara itu, berkata jika permohonan itu tidak berjaya, bekas Perdana Menteri tersebut perlu mengemukakan rayuan kepada Mahkamah Persekutuan, lapor Bernama.

“Sementara itu, pendengaran rayuan utama akan ditetapkan selepas permohonan QC dimuktamad. Pembelaan akan menulis kepada mahkamah untuk memaklumkan tarikh yang sesuai untuk QC menghadiri pendengaran rayuan utama selewat-lewatnya pada 18 April.

“Pembelaan turut memohon pelanjutan masa untuk memfailkan petisyen bagi rayuan utama selama dua minggu lagi. Bagaimanapun, mahkamah telah mengarahkan mereka untuk memfailkan permohonan rasmi selewat-lewatnya pada 11 April,” katanya.

Beliau berkata demikian kepada media selepas prosiding maya yang berlangsung di hadapan Timbalan Pendaftar Mahkamah Persekutuan Wan Fatimah Zahara Wan Yussof dan Siti Hajar Mustaffa.

Pada 25 Jan lepas, firma guaman Tetuan Shafee & Co telah menyerahkan surat kepada setiausaha Ketua Hakim Negara Tun Tengku Maimun Tuan Mat mengenai hasrat Najib melantik QC untuk membantu beliau berhubung isu kompleks dan persoalan undang-undang dalam rayuan kes SRC di Mahkamah Persekutuan.

Pada 8 Dis 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.

Hakim Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.

Najib kemudian memfailkan rayuan kepada Mahkamah Persekutuan.


Perlu pertahankan kerajaan campuran dengan UMNO, kata DAP

DAP menggesa supaya kerajaan campuran yang dibentuk bersama UMNO dipertahankan kerana ia satu-satu kerajaan yang dapat membantu rakyat.

Setiausaha Agung DAP, Anthony Loke Siew berkata kerajaan campuran bersama UMNO ketika ini adalah contoh model terbaik dan berharap dapat membawa kemenangan besar dalam enam Pilihan Raya Negeri (PRN) yang bakal diadakan nanti.

“Hanya dengan kemenangan besar kita di Pulau Pinang dapat membantu mengekalkan Kerajaan Perpaduan, dan kerajaan hari ini perlu dikekalkan kerana hanya kita yang dapat memupuk perpaduan dan membawa dasar-dasar progresif untuk negara.

“Jika Kerajaan Perpaduan ini digulingkan dan gagal dipertahankan, maka kerajaan baharu yang akan menggantikan kita kelak akan membawa negara kita ke belakang.

“Kita tidak boleh membenarkan mana-mana puak termasuk pelampau agama untuk menerajui negara kita,” katanya ketika berucap merasmikan Konvensyen Tahunan Negeri DAP Pulau Pinang 2023 di sini hari ini.

Menurut Loke yang juga Menteri Pengangkutan, kestabilan Kerajaan Perpaduan di peringkat Pusat juga bakal memberi kelebihan dan kestabilan kepada Kerajaan Negeri Pulau Pinang khususnya.

Ini kerana, jelas beliau, sekiranya DAP tidak membentuk Kerajaan Perpaduan ketika ini, Pulau Pinang akan terus dipinggirkan dari segi peruntukan seperti yang dilakukan oleh kerajaan-kerajaan terdahulu termasuk selepas tumbangnya Kerajaan PH pada Februari 2020.

“Langkah Sheraton telah menggantikan sebuah Kerajaan Pusat yang tidak pro-Pulau Pinang, mereka meminggirkan dan menganak-tirikan Pulau Pinang, projek-projek pembangunan diketepikan dan ini sudah semestinya membantutkan pembangunan di negeri ini.

“Tetapi hari ini, kita berada di dalam Kerajaan Perpaduan dan semangat kita dalam kerajaan ini adalah kita tidak akan meminggirkan mana-mana negeri, walaupun saya Menteri daripada DAP, namun saya akan menjaga seluruh rakyat dan seluruh negeri, apatah lagi negeri-negeri PH yang sudah tentu tidak akan dipinggirkan,” katanya lagi.


Muhyiddin kekal mendapat sokongan tinggi rakyat, Zahid paling corot, kata tinjauan O2

Satu tinjauan bebas oleh O2 Malaysia mendapati rating sokongan terhadap Perdana Menteri Tan Sri Muhyiddin Yassin kekal tinggi pada 51.01 peratus setakat April 2021 walaupun sedang berdepan cabaran hebat dalam situasi pandemik Covid-19 dan ekonomi yang melanda negara.

Dalam tinjauan pada Jun sehingga November 2020, Muhyiddin yang juga Presiden Bersatu berada kedudukan teratas berbanding pemimpin parti politik lain.

Di kedudukan kedua, Presiden PAS, Datuk Seri Abdul Hadi Awang mencatat sokongan pada 33.90 peratus dan diikuti Lim Guan Eng pada 30.20 peratus di kedudukan ketiga.

Rating Ketua Pembangkang, Datuk Seri Anwar Ibrahim naik sedikit pada 26.30 peratus berbanding 24.90 peratus pada November 2020 di kedudukan ketiga, sementara Presiden AMANAH, Mohamad Sabu berada pada 22.40 peratus.

Bagaimanapun, Presiden UMNO, Datuk Seri Ahmad Zahid Hamidi kekal kedudukan tercorot hanya 10.90 peratus untuk tempoh sama.

Bagi rating dua bekas Perdana Menteri, populariti Tun Dr Mahathir Mohamad pula terus merosot daripada 40 peratus pada suku kedua tahun lalu kepada 33 peratus suku pertama tahun ini dan seterunya, Datuk Seri Najib Razak pula meningkat populariti kepada 27 peratus berbanding 21 peratus pada suku ketiga tahun lalu.

Kajian terbaharu tersebut meliputi 54 peratus kaum Melayu yang tinggal di Semenanjung, 28 peratus kaum Cina, 7 peratus kaum India, 7 peratus orang Bumiputera Sabah dan 4 peratus Bumiputera Sarawak.

Orang ramai yang terlibat dalam tinjauan berusia antara 18 tahun hingga 51 tahun ke atas yang terdiri daripada pelbagai latar belakang kerjaya dan pendapatan isi rumah.


Shafie Apdal kecewa, dakwa ADUN Kukusan dapat imbuhan keluar parti

Kecewa dengan tindakan beberapa wakil rakyatnya yang meninggalkan parti, Presiden Parti Warisan Sabah (Warisan) Datuk Seri Mohd Shafie Apdal, mendakwa Ahli Dewan Undangan Negeri (ADUN) Kukusan Rina Jainal, mendapat imbuhan untuk berbuat demikian.

Bekas Ketua Menteri Sabah itu mendakwa Rina telah menandatangani ‘satu dokumen’ sebelum mengumumkan keluar daripada Warisan, hari ini.

“Saya difahamkan dia sudah sign (tandatangan), saya tidak tahu apa dokumen. Tidak tahu berapa dia dapat, tidak boleh dielak,” katanya menurut laporan Utusan. Beliau berkata demikian ketika mengulas keputusan ADUN Kukusan keluar parti.

Hari ini, Rina yang juga Naib Ketua Wirawati Warisan itu mengumumkan meletak semua jawatan di dalam parti bagi meneruskan perjuangan politiknya di bawah Parti Harapan Rakyat Sabah (PHRS) iaitu parti yang mesra kepada Gabungan Rakyat Sabah (GRS).

Sebelum ini, lima wakil rakyat Warisan bertindak keluar parti iaitu Hassan A Gani Pg Amir (Sebatik); Datuk Dr Yusof Yaacob (Sindumin); Ahli Parlimen Lahad Datu merangkap ADUN Segama, Datuk Mohamaddin Ketapi; Datuk Peter Anthony (Melalap); dan Datuk Nuil Juatim (Limbahau).

Selepas lima ADUN Warisan itu keluar parti, Warisan kini memiliki 17 kerusi di DUN dan blok pembangkang tinggal 26 kerusi manakala blok kerajaan termasuk ADUN Bebas dan ADUN Dilantik mempunyai 52 kerusi.

Mengulas lanjut, Shafie yang juga Ahli Parlimen Semporna berkata ADUN Kukusan itu akan turut dikenakan tindakan sama seperti ADUN Warisan lain yang keluar daripada parti sebelum ini.

Beliau berkata, sebahagian ADUN Warisan yang bertindak keluar parti sebelum ini telah dibawa ke mahkamah kerana perjanjian yang mereka tandatangani semasa menjadi calon Pilihan Raya Negeri (PRN) Sabah.

“Dia (Rina) tahu kita bertungkus lumus membantunya dan Ahli Parlimen Kalabakan, Ma’mun Sulaiman sanggup korban, tumbangkan kakaknya yang bertanding melawan Rina.

“Banyak pengorbanan dalam Warisan kerana ingin melihat perubahan berlaku di negara kita. Kalau kita hanya berlandaskan pendekatan yang sama daripada dahulu sampai sekarang, saya yakin Malaysia tidak akan dapat dilonjakkan.

“Di negara jiran perubahan kepimpinan yang berlaku membolehkan Indonesia menjadi negara contoh di rantau Asia, takkan kita tak boleh. Ini membabitkan persoalan tentang kepimpinan,” katanya.

Shafie berkata, sudah sampai masa dan ketikanya, rakyat di negara ini perlu sedar dan melakukan perubahan drastik pada Pilihan Raya Umum Ke-15 (PRU-15).

“Saya yakin perubahan drastik yang berlaku mampu meletakkan negara Malaysia pada landasan yang betul dengan sistem reformasi yang ada,” katanya.


China keluar amaran tahap kuning susulan suhu panas melampau

Balai cerap negara China pada Sabtu terus mengeluarkan amaran tahap kuning berikutan cuaca panas melampau yang berlarutan di kebanyakan wilayah di negara itu

Pada Sabtu, bahagian Inner Mongolia, Xinjiang, Anhui, Jiangsu, Shanghai, Hunan, Jiangxi, Zhejiang, Fujian, Guizhou, Guangdong dan Guangxi dijangka mengalami suhu lebih 35 darjah Celsius, menurut Pusat Meteorologi Negara, lapor Xinhua.

Suhu di beberapa bahagian di Xinjiang, Zhejiang dan Fujian mungkin melebihi 40 darjah Celsius.

Pusat itu menasihatkan orang ramai tidak melakukan aktiviti luar masa tempoh suhu tinggi pada sebelah petang dan mencadangkan pekerja yang terdedah kepada suhu tinggi atau yang perlu bekerja dalam jangka waktu yang lama di luar mengambil langkah-langkah perlindungan yang sepatutnya.

China mempunyai sistem amaran cuaca dengan kod warna empat peringkat- merah mewakili amaran paling berbahaya, diikuti oren, kuning dan biru.


Jawatan PM bukan milik UMNO selepas tarik sokongan, pasti milik Anwar

Politik negara kembali bergolak apabila UMNO sekali lagi mengulangi pendirian menarik sokongan mereka, cuma pendirian kali ini lebih tegas dengan menolak kerajaan Perikatan Nasional dan Perdana Menteri (PM) Tan Sri Muhyiddin Yassin.

Yang membezakan keputusan hari ini dengan 8 Julai lalu, UMNO menolak untuk tidak lagi bersama dalam kerajaan PN, ia berdasarkan kenyataan media yang dibacakan Presiden, Datuk Seri Ahmad Zahid Hamidi petang tadi.

Malah, Zahid mendedahkan surat akuan juga sudah dipersembahkan kepada Yang di-Pertuan Agong, menurut sumber ia sudah dihantar pada Jumaat lepas.

Terdapat versi berbeza-beza surat akuan yang didakwa dikumpul oleh Zahid dengan satu lagi kumpulan dalam UMNO yang diketuai Timbalan Perdana Menteri Datuk Seri Ismail Sabri Yaakob bersama Ahli Parlimen Sembrong, Datuk Seri Hishammuddin Hussein.

Hasil maklumat awal yang diperoleh Agenda Daily, terdapat 11 Surat Akuan dipegang Zahid yang didakwanya sudah dipersembahkan kepada Yang di-Pertuan Agong, namun jumlah tersebut tidak dinyatakan dalam kenyataan media selepas Mesyuarat Majlis Tertinggi petang tadi.

Bagaimanapun, langkah kumpulan Zahid tersebut akan menjerat UMNO dan akan mengakibatkan lebih banyak perpecahan dalaman parti kerana satu kumpulan lagi yang bertentangan dengan agenda dibawa Zahid juga mempunyai jauh lebih banyak sokongan Ahli-Ahli Parlimen (MP) UMNO.

Sekurang-kurangnya 36 MP dikatakan tidak memihak kepada Zahid, namun usaha untuk memancing supaya menyokong agendanya sedang giat diusahakan.

Namun, usaha Zahid tersebut belum memberi jaminan jawatan Perdana Menteri akan diberikan kepada UMNO, ia memandangkan jumlah sokongan MP yang dimilikinya tidak mencukupi jika dibandingkan dengan parti-parti politik yang lain.

Untuk rekod, DAP mendominasi 42 kerusi Parlimen, UMNO 39 (Tolak seorang MP Grik yang sudah meninggal dunia), PKR (38), Bersatu (31), PAS (18), PBB (13), Amanah (11) dan Warisan (8).

Gabungan DAP bersama PKR dan Amanah dalam Pakatan Harapan (PH) menjadikan jumlah 91 kerusi, sekali gus menjadikan DAP akan menguasai Parlimen.

Dalam konteks ini, satu-satunya harapan UMNO diberikan jawatan PM adalah dengan memujuk sokongan daripada PH, mengulangi episod sama yang berlaku semasa krisis Menteri Besar Perak sebelum ini.

Namun, ia mustahil berlaku apabila PH sudah memberi kata dua tidak akan berkompromi dengan jawatan PM yang perlu diberikan kepada Ketua Pembangkang, Datuk Seri Anwar Ibrahim.

Mengambil kira pengalaman sebelum ini, Zahid pasti akan sedia berlembut dengan Anwar untuk memberinya laluan naik ke singgahsana dan menjadi PM, jawatan yang diidamkannya sejak 1998 lagi.

UMNO perlu mempersiapkan diri untuk menjadi sebahagian daripada kerajaan baharu bersama PKR, DAP dan Amanah selepas keputusan menarik sokongan daripada kerajaan PN. Semoga maju jaya…


Khir Toyo mahu tebus kesilapan lalu selepas enam bulan dalam penjara

Bekas Menteri Besar Selangor Mohamad Khir Toyo, yang berusaha untuk kembali dalam dunia politik pada Pilihan Raya Umum (PRU) akan datang, nampaknya telah bermuhasabah diri, selepas menghabiskan enam bulan di penjara kerana rasuah.

Dalam temu bual dengan Mkini yang diterbitkan hari ini, doktor gigi itu, yang kini berkecimpung dalam perniagaan makanan, menyifatkan masanya di penjara sebagai sukar, tetapi beliau telah mengambil pengajarannya dan kini mahu menebus kesilapan lalu.

“Pengalaman saya memberikan saya kesempatan untuk memikirkan terlalu banyak yang perlu dibetulkan, supaya kita tak membazir duit rakyat, supaya kita tak mensia-siakan orang yang buat silap.

“Dalam hidup ini semua orang buat silap. Tapi how big is the mistake? Dan saya rasa sama ada silap itu sengaja ataupun tidak, itu persoalan kedua.

“Tapi yang penting macam mana kita perbetulkan kesilapan itu, macam mana kita terima kesilapan itu dan macam mana kita betulkan diri kita untuk menghadapi cabaran masa depan. Itu yang paling penting,” katanya kepada portal berita itu.

Dr Khir disabitkan kesalahan pada 2011 kerana menyalahgunakan jawatannya sebagai Menteri Besar Selangor ketika itu dan Pengerusi Perbadanan Kemajuan Negeri Selangor untuk membeli dua bidang tanah dan sebuah rumah banglo di Seksyen 7, Shah Alam di bawah harga pasaran pada 2007.

Mahkamah Tinggi menjatuhkan hukuman penjara 12 bulan. Beliau kemudian merayu hingga ke Mahkamah Persekutuan tetapi kalah.

Bagaimanapun, beliau kemudiannya hanya menghabiskan enam bulan di penjara dan diberi pembebasan awal dengan parol pada September 2015.

Bekas Ahli Dewan Undangan Negeri Sungai Panjang, dan ahli politik UMNO itu berminat untuk bertanding pada PRU akan datang dan dilaporkan mengintai kerusi Parlimen Sungai Besar pada kali ini.

Bagaimanapun, Khir berdepan tentangan daripada Ketua UMNO Bahagian Sungai Besar Datuk Seri Jamal Md Yunos yang menyifatkannya supaya tidak perlu membuat ‘come back’ sebaliknya ‘go back’ jika berhasrat bertanding pada PRU akan datang.

Jamal sebaliknya menawarkan kerusi Parlimen itu kepada Menteri Kewangan Tengku Datuk Seri Zafrul Tengku Abdul Aziz yang sekarang ini disebut-sebut akan bertanding pada PRU akan datang.


Dr. Sheikh Muszaphar kongsi cara didik anak

“Melentur buluh biarlah dari rebungnya” yang bermaksud mendidik anak-anak biarlah dari ketika usianya masih kecil.

Dalam konteks ini, setiap ibu bapa mahu memberi yang terbaik untuk anak-anak dan mahu mereka membesar dengan sihat, kemudian melihat mereka cemerlang dalam pelajaran dan melihat anak-anak memiliki kerjaya.

Bagi merealisasikan semua itu,  ibu bapa harus bermula dengan cara didikan anak dengan betul dan pastinya cara didikan anak-anak bermula sedari kecil.

Angkawasan negara, Datuk Dr Sheikh Muszaphar Shukor Sheikh Mustapha , sering berkongsi tip keibubapaan dalam Instagram miliknya. Ayah kepada enam orang anak ini banyak berkongsi pengalaman dan ilmunya mendidik anak-anaknya seawal usia bayi lagi.

Antara aktiviti yang menjadi perhatian ibu bapa di luar sana ialah cara Dr. Sheikh Muszaphar  selamkan anak dalam air seawal enam bulan, latih anak sehingga boleh berjalan seawal tujuh bulan, mendedahkan anak kepada pelbagai aktiviti seperti menunggang kuda, berenang, mengaji al-Quran dan bermain piano.

Hasilnya, anak-anaknya membesar dengan hebat tanpa disekat dari menjadi kanak-kanak

yang periang. Misalnya,  sulungnya, Bella mendapat tempat pertama di sekolah aliran Mandarin dan agama. Bella juga khatam al-Quran seawal usia enam tahun dan pemegang tali pinggang merah taekwondo.

Bagi para ibu bapa yang sedang cari kaedah didikan anak-anak, mungkin boleh cuba stail didikan anak-anak oleh Dr. Sheikh Muszaphar ini.

1) Teknik Flashcards

Dr Sheikh Muszaphar mula mendidik dua anak lelaki kembarnya semasa bayi lagi. Beliau menggunakan kad bergambar sama ada gambar haiwan, nombor atau buah-buahan.

Cara ini bagus untuk merangsang daya fokus serta kecekapan minda bayi. Lakukan teknik flashcards seperti yang dilakukan oleh Dr Sheikh Muszaphar sebanyak lima kali sehari dan ulang teknik ini seminggu sekali. Dan membantu anak lebih fokus.

2) Utamakan kesihatan anak-anak

Beliau sangat menjaga dan menitik beratkan kesihatan anak-anak semenjak usia anak-anak masih kecil lagi. Pengambilan vitamin seperti vitamin C dan makanan tambahan yang mengandungi DHA sangat membantu perkembangan otak.

Bukan itu saja, mengamalkan gaya hidup sihat sejak anak-anak masih kecil akan meninggalkan kesan pada anak-anak untuk terus mengikuti amalan gaya hidup sihat ketika mereka dewasa nanti.

3) Banyakkan aktiviti dan kemahiran untuk anak

Dr. Sheikh Muszaphar sangat menyokong segala aktiviti yang dilakukan oleh anak-anak beliau. Malah dirinya juga mengasah bakat serta kemahiran anak seperti mengaji al-Quran, belajar bahasa asing, menunggang kuda, mengikuti kelas seni mempertahankan diri dan macam-macam lagi sejak usia anak masih kecil.

Menurut Dr. Sheikh Muszaphar, segala aktiviti yang dilakukan sejak mereka masih kecil akan merangsang pelbagai kemahiran dan potensi diri. Selain itu, beliau menasihatkan ibu bapa agar tidak sesekali memandang rendah pada kebolehan diri anak-anak dalam melakukan segala aktiviti ini.

Anak-anak memiliki kebolehan dan tenaga yang tinggi dalam mengikuti ke semua aktiviti yang ikuti mereka. Di samping itu,  apabila anak-anak telah mengikuti segala aktiviti ini semenjak mereka masih kecil, tubuh dan minda mereka akan mudah membentuk dan mengikuti semuanya sebagai rutin harian mereka.

4) Ajar anak membaca seawal usia tiga tahun

Menurut perkongsian Dr Sheik Muszaphar, beliau mula mengajar anak perempuannya membaca ketika anaknya berusia tiga tahun. Pada usia tiga tahun ini, ibu bapa harus asah minat anak membaca buku dengan banyakkan membaca buku-buku bergambar yang menarik.

Ini kerana anak-anak yang terdedah dengan perkataan , gambar rajah dan kisah-kisah dari buku cerita yang dibacakan oleh ibu bapa kepada mereka, akan merangsang daya ingatan mereka dan pada usia tiga tahun inilah daya ingatan anak menjadi sangat kuat dan sesuai untuk mulakan aktiviti membaca pada usia tersebut.

5)Teknik kawalan pernafasan

Beliau berkongsi rahsia anak-anaknya boleh bernafas dalam air selama 30 saat dengan mengawal pernafasan sejak anak-anaknya berusia dua bulan lagi. Menariknya, beliau mengajar anak-anaknya berenang dan tidak takut air.

Caranya sebelum menyiram air pada kepala anak, Dr Sheikh Muszaphar akan membuat kiraan 1 2 3 sebelum menjirus air dari atas kepala anak.

Ini bertujuan agar anak dapat bersedia dan tahu untuk menarik nafas mereka. Dr Sheikh Muszaphar melakukan teknik ini setiap kali waktu anak-anak mandi setiap hari sehinggalah usia anak menjejak enam bulan.

6) Semai cita-cita dalam diri anak sejak kecil

Seperti cara Dr. Sheikh Muszaphar, beliau menerapkan impian menjadi seorang doktor pada anak-anak perempuan semenjak mereka kecil lagi. Apa yang Dr Sheikh Muszaphar lakukan adalah:


Dua Hakim kes 1MDB melibatkan Najib kini dilantik ke Mahkamah Rayuan

Dua orang Hakim Mahkamah Tinggi yang sebelum ini mendengar perbicaraan kes 1Malaysia Development Berhad (1MDB) melibatkan bekas Perdana Menteri, Datuk Seri Najib Razak kini dilantik menjadi Hakim Mahkamah Rayuan.

Kedua-dua hakim tersebut, Datuk Collin Lawrence Sequerah, 62, dan Mohamed Zaini Mazlan, 55, sebelum ini bertanggungjawab mendengar kes perbicaraan berprofil tinggi melibatkan Najib dan pemimpin atasan UMNO yang didakwa di mahkamah atas salah guna kuasa dan rasuah.

Sequerah merupakan hakim yang mendengar perbicaraan kes Najib berhubung dana 1MDB dan kes Timbalan Perdana Menteri Datuk Seri Ahmad Zahid Hamidi membabitkan dana Yayasan Akalbudi.

Mohamed Zaini pula adalah hakim yang mendengar kes rasuah bekas Menteri Wilayah Persekutuan Datuk Seri Tengku Adnan Tengku Mansor serta kes rasuah dan pengubahan wang haram isteri Najib, Datin Seri Rosmah Mansor.

Hakim itu juga akan memutuskan pada 30 Jan ini sama ada Najib dan bekas Ketua Pegawai Eksekutif 1MDB Arul Kanda Kandasamy perlu membela diri atau dibebaskan daripada pertuduhan meminda laporan audit 1MDB.

Empat lagi Hakim yang mengangkat sumpah bersama mereka adalah iaitu Datuk Azman Abdullah, 61; Datuk Azimah Omar, 60; Datuk Lim Chong Fong, 60; dan Datuk Wong Kian Kheong, 58.

Sementara itu, Hakim Besar Sabah dan Sarawak Tan Sri Abang Iskandar Abang Hashim hari ini mengangkat sumpah jawatan dan taat setia sebagai Presiden Mahkamah Rayuan iaitu jawatan kedua tertinggi dalam badan kehakiman negara.

Abang Iskandar, 63, dari Sarawak, menggantikan Tan Sri Rohana Yusuf yang bersara pada November tahun lepas.

Beliau merupakan hakim pertama dari Sabah dan Sarawak yang dilantik sebagai Presiden Mahkamah Rayuan.

Hakim Mahkamah Persekutuan Datuk Mohamad Zabidin Mohd Diah pula mengangkat sumpah sebagai Hakim Besar Malaya manakala Hakim Mahkamah Persekutuan Datuk Abdul Rahman Sebli, 63, juga dari Sarawak, sebagai Hakim Besar Sabah dan Sarawak.

Mohamad Zabidin, 65, dari Kedah, menggantikan Tan Sri Azahar Mohamed yang bersara pada 27 Okt tahun lepas.

Sementara itu, Hakim Mahkamah Rayuan Datuk Nordin Hassan, 59, mengangkat sumpah sebagai Hakim Mahkamah Persekutuan.

Selain itu, 11 Pesuruhjaya Kehakiman mengangkat sumpah sebagai Hakim Mahkamah Tinggi iaitu Datuk Norsharidah Awang, 62; Tee Geok Hock, 64; Datuk Zaleha Rose Pandin, 61; Alice Loke Yee Ching, 60; Datuk Azhar Abdul Hamid, 59; Dr Arik Sanusi Yeop Johari, 53; G. Bhupindar Singh, 59; Mahazan Mat Taib, 55; Ahmad Murad Abdul Aziz, 63; Liza Chan Sow Keng, 65; dan Wan Muhammad Amin Wan Yahya, 50.

Seramai lima individu turut mengangkat sumpah sebagai Pesuruhjaya Kehakiman iaitu Zaharah Hussain yang sebelum ini merupakan Pendaftar Mahkamah Tinggi, M. Sumathi (Pengerusi Mahkamah Perusahaan Kuala Lumpur), Dr Suzana Muhamad Said (Felo Kanan Undang-Undang Fakulti Ekonomi & Pengurusan Universiti Kebangsaan Malaysia), Evawani Farisyta Mohammad (peguam Petronas) dan Dr Wendy Ooi Su Ghee (Rakan Kongsi Tetuan Gan & Zul).

Turut hadir pada majlis yang berlangsung di Istana Kehakiman itu ialah Ketua Hakim Negara Tun Tengku Maimun Tuan Mat, Peguam Negara Tan Sri Idrus Harun dan Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh.


Perikatan Nasional Pahang tubuh 18 portfolio untuk tangani isu rakyat

Perikatan Nasional Pahang menubuhkan portfolio tumpuan bagi membayangi kerja-kerja yang dilaksanakan Menteri Besar dan Ahli Majlis Mesyuarat Kerajaan (Exco) Negeri kerajaan BN-DAP.

Menurut Pengerusi Perikatan Nasional negeri Datuk Seri Saifuddin Abdullah penubuhan protfolio berkenaan adalah sebagai satu petanda bahawa gabungan parti itu serius untuk menjadi pembangkang yang konstruktif.

Perikatan Nasional Pahang, katanya membariskan 18 portfolio yang akan dipegang oleh kesemua 17 Ahli Dewan Undangan Negeri (ADUN) gabungan itu.

Katanya, ini sebagaimana kerajaan negeri ada Menteri Besar dan 10 Exco dengan 18 portfolio.

“Setiap satu portfolio akan diketuai seorang ADUN, namun ketua pembangkang akan memegang dua portfolio. Jadi, pelbagai perkara dibawa dalam dan luar Dewan Undangan Negeri (DUN) boleh diselaraskan secara khusus di mana setiap ADUN memainkan peranan masing-masing,” katanya.

Beliau berkata demikian ketika mengadakan sidang akhbar di Pejabat Sekretariat Perikatan Nasional Pahang di Jalan Pintasan Kuantan di Kuantan hari ini (29 Disember 2022), menurut Sinar.

Saifuddin yang juga Ahli Parlimen Indera Mahkota turut memaklumkan Perikatan Nasional telah menubuhkan sekretariat bagi meningkatkan prestasi ADUNnya dalam menjalankan amanah, tugas dan tanggungjawab.

Tambah Saifuddin, sekretariat ini diketuai ADUN Beserah, Andansura Rabu bersama setiausaha kerja, ketua penyelidik dan beberapa anggota penyelidikan daripada pelbagai bidang berkaitan.

Menurutnya, selain itu, jawatan penyelaras DUN dan Parlimen akan wujudkan.

“Bagi kawasan kami belum menang sama ada Parlimen atau DUN, kami akan melantik penyelaras dan sebahagian daripada mereka mungkin calon yang tidak menang serta tokoh baharu yang ingin kami ketengahkan.

“Perancangan ini dibuat bagi memastikan semua urusan perkhidmatan kepada rakyat dapat diteruskan,” katanya.

Sementara itu, menerusi portfolio tumpuan yang diperkenalkan, ADUN Cheka, Datuk Seri Tuan Ibrahim Tuan Man yang dilantik sebagai Ketua Pembangkang Dewan Undangan Negeri (DUN) Pahang akan memegang dua portfolio iaitu Alam Sekitar dan Teknologi Hijau serta portfolio Sumber Asli, Tenaga dan Air.

Ini diikuti ADUN Tanjung Lumpur, Rosli Abdul Jabar yang juga merupakan Pesuruhjaya PAS Pahang memegang portfolio Kebajikan Masyarakat, Pembangunan Wanita dan Keluarga.

Andansura pula memegang portfolio Pelaburan, Perindustrian manakala ADUN Lepar, Mohd Yazid Mohd Yunus memegang portfolio Belia, Sukan dan Kebudayaan.

Senarai portfolio tumpuan:


Kes positif Covid-19 makin turun

Jangkitan Covid-19 di seluruh negara dalam tempoh 24 jam sehingga 12 tengah hari tadi turun lagi berbanding jumlah kes dalam tempoh semalam, sekali gus menunjukkan tanda-tanda ke arah pemulihan dan pencapaian imuniti kelompok.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu sebanyak 14,954 jangkitan baharu direkodkan berbanding 15,549 kes semalam, menjadikan kumulatif 2,097,830 kes positif.

Data dikeluarkan Kementerian Kesihatan (KKM) bagaimanapun menunjukkan dalam tempoh itu, tujuh negeri merekodkan peningkatan kes dengan Selangor mencatatkan 2,028 kes baharu berbanding 1,995 kes semalam.

Ini diikuti Kelantan sebanyak 1,420 jangkitan baharu berbanding 1,214 kes semalam; Perak (1,222 kes baharu, 1,120 semalam); Pahang (705 kes baharu, 634 semalam); Kuala Lumpur (383 baharu, 382 semalam); Negeri Sembilan (144 kes baharu, 131 semalam); dan Perlis (76 kes baharu, 33 semalam).

Sarawak, walaupun kes baharu semakin turun namun kekal merekodkan jumlah tertinggi sebanyak 2,707 hari ini berbanding 2,929 kes semalam.

Terdahulu, KKM memaklumkan seramai 324 pesakit berkaitan Covid-19 dilaporkan meninggal dunia dalam tempoh 24 jam pada Sabtu, turun sedikit daripada 388 kes kematian yang direkodkan pada Jumaat.

Sementara itu, susulan 17,205 pesakit Covid-19 dilaporkan sembuh semalam, jumlah kes aktif juga turun kepada 219,359 kes berbanding tempoh sama kelmarin sebanyak 221,339 kes.

Daripada jumlah kes aktif itu, 182,857 atau 83.4 peratus pesakit kini menjalani kuarantin di rumah, 23,998 dirawat di Pusat Kuarantin dan Rawatan Covid-19 (PKRC), dan 11,339 pesakit dirawat di hospital seluruh negara.


Status Najib sebagai Ahli Parlimen tak berubah walaupun jadi banduan

Kedudukan Datuk Seri Najib Razak sebagai Ahli Parlimen Pekan setakat ini masih tidak berubah, kata Yang Dipertua (Speaker) Dewan Rakyat, Tan Sri Azhar Azizan Harun.

Azhar dalam satu kenyataan berkata keputusan itu dibuat dengan mengambil kira permohonan pengampunan yang dikemukakan bekas Perdana Menteri itu yang pertama kali dalam sejarah dihukum penjara kerana terlibat dalam salah laku rasuah dan penyelewengan wang negara.

“Mengambil kira permohonan pengampunan yang telah dibuat sebelum ini dan juga usul berkenaan semakan kehakiman yang difailkan, maka status Najib Razak sebagai Ahli Parlimen pada masa ini tidak berubah.

“Ia akan hanya dimuktamadkan selepas kedua-dua permohonan pengampunan dan usul tersebut dibereskan,” katanya dalam kenyataan.

Selain itu, Azhar juga memberitahu sudah menerima dokumen tambahan berkaitan kedudukan Najib yang dihantar Tetuan Shafee & Co bertarikh 7 September 2022 mengenai permohonan Semakan Jenayah (Review) menurut Kaedah 137 Kaedah Mahkamah Persekutuan 1995 kepada Mahkamah Persekutuan.

“Yang turut dilampirkan dokumen Notis usul bertarikh 6 September 2022, afidavit sokongan yang diikrarkan oleh Datuk Seri Najib Razak pada 6 September 2022 dan perakuan segera bertarikh 6 September 2022.

“Salinan surat iringan Tetuan Shafee & Co bertarikh 6 September 2022 menunjukkan pengakuan pihak Mahkamah Persekutuan menerima pemfailan permohonan Semakan Jenayah terbabit pada 6 September 2022,” katanya lagi.

Azhar berkata, beliau sudah meneliti usul terbabit dan mendapati bahawa ia satu prosiding mahkamah berkenaan dengan sabitan dan hukuman terhadap Najib dan tergolong dalam “prosiding dengan mahkamah yang lain berkenaan dengan sabitan dan hukuman” seperti yang diperuntukkan di dalam Perkara 48 (4) (b) Perlembagaan Persekutuan (PP).

“Oleh kerana usul ini difailkan dalam masa 14 hari dari tarikh keputusan Mahkamah Persekutuan pada 23 Ogos 2022, berdasarkan Perkara 48 (4)(b) PP, kuat kuasa kehilangan kelayakan Najib hanya akan berlaku setelah usul terbabit dibereskan.

“Mengambil kira permohonan pengampunan yang sudah dibuat sebelum ini dan juga usul terbabit di atas difailkan, maka status Najib sebagai Ahli Parlimen Pekan pada masa ini tidak berubah dan akan hanya dimuktamadkan selepas kedua-dua permohonan pengampunan dan usul terbabit dibereskan,” katanya.

Pada 23 Ogos lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng dana RM42 juta milik SRC International Sdn Bhd.

Perkara 48(1)(e) Perlembagaan Persekutuan memperuntukkan seseorang individu hilang kelayakan sebagai Ahli Parlimen jika disabit kesalahan dan dihukum penjara lebih setahun atau denda tidak kurang daripada RM2,000 serta dia tidak mendapat pengampunan bebas.

Namun, Perkara 48(4)(c) pula memperuntukkan jika petisyen pengampunan difailkan Ahli Parlimen berkenaan dalam tempoh 14 hari dari tarikh rayuan diputuskan, kehilangan kelayakan Ahli Parlimen itu hanya akan berkuat kuasa sebaik sahaja petisyen pengampunan dibereskan.


MoU 2.0 buka peluang kerajaan lakukan transformasi meluas

Seorang Ahli Parlimen DAP berpendapat kerajaan dan Pakatan Harapan (PH) perlu menandatangani memorandum persefahaman 2.0 (MoU 2.0) yang dapat menangguhkan pelaksanaan Pilihan Raya Umum Ke-15 (PRU-15) sehingga Julai 2023.

Ahli Parlimen Bangi dr Ong Kian Ming juga berpendapat MoU 2.0 itu akan dapat memberi ruang yang lebih luas kepada usaha reformasi dan transformasi politik.

“Memperkenalkan “MoU 2.0” untuk menangguhkan PRU-15 hingga Julai tahun depan akan membolehkan kerajaan memperkenalkan lebih banyak pembaharuan progresif seperti yang dicadangkan oleh kumpulan reformasi pilihan raya Bersih.

“Jika MoU 2.0 dicadangkan, persefahaman di pihak parti pembangkang dan Perdana Menteri Datuk Seri Ismail Sabri Yaakob akan jadi bermakna jika PRU-15 dapat ditangguhkan kepada Julai 2023.

“Ini bermakna kita mempunyai satu tahun dari berakhirnya MoU pertama sehingga kemungkinan pembubaran Parlimen untuk mengemukakan agenda yang lebih progresif,” kata Ong pada persidangan anjuran Bersih.

Penggal Parlimen akan tamat pada 16 Julai 2023 dan PRU-15 perlu diadakan menjelang pertengahan September 2023.

Beberapa pembaharuan yang dicadangkan Bersih termasuk menetapkan penggal Parlimen serta mekanisme undi percaya, atau tidak percaya, untuk membuktikan perdana menteri mendapat sokongan majoriti ahli Parlimen.

Memetik FMT Ong berkata, ahli Parlimen daripada kedua-dua pihak akan menerima tempoh penggal Parlimen yang tetap kerana ia akan memberi kepastian kepada mereka untuk kekal memegang jawatan sepanjang tempoh tersebut.

Ismail Sabri dan pemimpin PH menandatangani MoU pertama pada September 2021, bersetuju untuk bekerjasama memulihkan kestabilan politik sementara kerajaan menguruskan wabak Covid-19 dan membantu meningkatkan pemulihan ekonomi.

Walaupun MoU itu tidak ada tarikh luput, ia menyatakan bahawa kerajaan dan PH telah bersetuju untuk tidak mengadakan PRU-15 sebelum 31 Julai ini.

Pada Mac, Setiausaha Agung DAP Loke Siew Fook telah mencadangkan MoU itu dilanjutkan dengan syarat bahawa Ismail Sabri boleh memenuhi semua perkara dalam perjanjian itu.

Bagaimanapun, cadangannya ditolak, dengan UMNO mengesahkan pendiriannya bahawa MoU itu tidak boleh dilanjutkan selepas Julai.

Presiden UMNO Datuk Seri Ahmad Zahid Hamidi berpandangan tidak perlu dilanjutkan lagi MoU itu.

Katanya, bagi menghormati MoU yang ditandatangani antara kedua-dua pihak sebelum ini, ia seharusnya cukup setakat tarikh yang dipersetujui sahaja.

“Perhimpunan Agung UMNO telah membuat ketetapan bahawa pilihan raya hendaklah diadakan mengikut MoU yang telah ditandatangani antara kerajaan dengan pembangkang iaitu jeda waktu yang ditentukan pada akhir Julai dan tarikh-tarikh selepasnya.

“Maka bagi menghormati MoU itu kita tidak mahu adanya MoU 2.0. Ia cukup setakat itu sahaja.

“Manakala di dalam ucapan penangguhan Presiden, Timbalan dan Naib Presiden nombor satu telah memutuskan bahawa pilihan raya umum diadakan setelah Tuanku Agong dinasihati oleh Perdana Menteri,” kata Zahid.


Hutang negara Korea Selatan semakin meningkat walaupun hasil mengukuh

Hutang negara Korea Selatan semakin meningkat meskipun hasil cukai mengukuh, disebabkan perbelanjaan yang lebih besar untuk peniagaan kecil yang teruk terjejas akibat pandemik, selain kumpulan lain yang mudah terjejas.

Menurut data pada Khamis, jumlah hutang mencecah 1,022 trilion won (US$732.88 bilion) pada akhir Julai, meningkat 14.5 trilion won berbanding pada tahun sebelumnya, menurut agensi berita Yonhap yang memetik data Kementerian Kewangan, lapor Bernama.

Sehingga akhir 2021, hutang negara berjumlah 939.1 trilion won, namun meningkat pada kadar yang kukuh, dengan pertama kalinya melepasi paras 1,000 trilion pada April.

Jumlah hasil negara itu untuk tempoh tujuh bulan pertama tahun ini sebanyak 394 trilion won, menokok 37.1 trilion won berbanding tahun lepas, hasil daripada peningkatan kutipan cukai korporat dan pendapatan susulan pemulihan ekonomi baru-baru ini.

Bagaimanapun perbelanjaan meningkat 72.8 trilion won kepada 450.4 trilion won pada akhir Julai, dengan kerajaan merancang untuk melaksanakan satu lagi pusingan dana bantuan kepada pemilik perniagaan kecil yang terjejas teruk akibat pandemik Covid-19, selain peningkatan dalam pelbagai program antivirus, menurut data berkenaan.

Imbangan fiskal terurus itu, pengukur utama kedudukan fiskal, mencatatkan defisit 86.8 trilion won pada akhir Julai, meningkat kepada 29.9 trilion won pada tahun sebelumnya.

“Kami mencatat defisit ekoran program belanjawan tambahan yang akan dilaksanakan tidak lama lagi. Kami akan mengurus imbangan itu dalam tempoh sasaran, menjelang akhir tahun,” katanya dalam kenyataan itu.

Menurut Yonhap, untuk tahun depan, kerajaan mencadangkan belanjawan berjumlah 639 trilion won, peningkatan 5.2 peratus. Ia merupakan pertumbuhan perbelanjaan paling perlahan dalam tempoh enam tahun, selari langkah pengetatan dasar bagi meningkatkan kedudukan fiskal.


UMNO ada dua pilihan, tapi tak lihat fungsi MT kini hanya ‘caretaker’

Setiausaha Agung UMNO Datuk Seri Ahmad Maslan hari ini dilaporkan berkata pindaan perlembagaan UMNO menerusi Perhimpunan Agung Khas (EGM) esok (15 Mei) membolehkan Majlis Tertinggi (MT) membuat dua pilihan berhubung pemilihan parti.

Pilihan itu ialah melanjutkan 18 bulan selepas pemilihan terdahulu seperti yang termaktub dalam perlembagaan parti sedia ada, atau tidak lewat dalam tempoh enam bulan selepas Pilihan Raya Umum (PRU) diadakan.

“Sebenarnya tiga tahun pemilihan itu kita kekalkan tetapi jika hampir dengan PRU, kita ada dua pilihan.

“Pilihan pertama, lanjut 18 bulan yang sudah ada dalam Perlembagaan (parti). (Kedua) yang kita nak buat esok ialah tambahan satu lagi, iaitu tidak lewat daripada enam bulan selepas PRU Parlimen,” katanya memetik laporan BH hari ini.

Bagaimanapun, pemerhati politik dari Fakulti Bahasa Moden dan Komunikasi Universiti Putra Malaysia (UPM), Dr Syed Agil Shekh Alsagoff, melihat dari sudut implikasi pindaan perlembagaan ini kepada UMNO sekiranya tidak diluluskan.

“Seingat saya, Ketua Pengarah Jabatan Pendaftaran Pertubuhan (RoS), Jasri Kasim, pernah dilaporkan berkata pada 10 Ogos 2021 bahawa MT UMNO hanya berfungsi sebagai ‘caretaker’ yang hanya boleh melaksanakan tugas urusan hal ehwal pentadbiran sahaja.

“Pasti akan ada pertanyaan apakah memanjangkan tempoh memegang jawatan pemimpin selepas masa enam bulan sesuatu PRU dilangsungkan boleh dilakukan melalui inisiatif MT UMNO yang hanya berfungsi sebagai ‘caretaker’ sahaja,” katanya.

Sebelum ini, Jasri berkata MT yang diketuai Presiden UMNO Datuk Seri Ahmad Zahid Hamidi dalam tempoh sebelum pemilihan dibuat, hanya boleh menjalankan kerja-kerja pentadbiran parti.

Menurutnya, dalam situasi itu, pihaknya menyangkal ura-ura bahawa parti itu boleh dibatalkan dengan mudah kerana ia masih diterajui Pengerusi Tetap dalam tempoh fungsi kepemimpinan MT ketika ini.

Menjelaskan lanjut, Dr Syed Agil berkata RoS akan terpaksa membuat pertimbangan yang adil mengikut lunas undang-undang yang diperuntukkan dalam Akta Pertubuhan sama ada meminda salah satu perkara asas dalam perlembagaan boleh dilakukan tatkala MT UMNO menjadi ‘caretaker’.

“Begitu juga dengan takrif ‘selepas masa enam bulan sesuatu PRU dilangsungkan’ yang tidak spesifik dan begitu subjektif yang boleh dipersoalkan apakah ia bertepatan dengan peruntukan lain dalam akta mahupun Perlembagaan Negara.

“Jika ROS meluluskan pindaan ke atas perlembagaan UMNO ini maka pastilah berduyun-duyun parti lain akan membuat pindaan sama ke atas perlembagaan parti mereka dan mahu tidak mahu ROS akan terpaksa meluluskannya juga atas prinsip keadilan dan kesaksamaan,” katanya.

Dalam pada itu, beliau mempersoalkan, bagaimana pula jika ROS tidak meluluskan pindaan ke atas perlembagaan UMNO itu, adakah UMNO bersedia menghadapi implikasinya.

“Tidakkah dengan itu imej UMNO akan tercalar dan tidakkah akan ada kemelut dalaman pula nanti dalam parti,” katanya.


Tak sampai dua tahun Covid-19 ragut 5 juta nyawa

Angka kematian global akibat Covid-19 mencecah lima juta pada hari Isnin, tidak sampai dua tahun setelah krisis itu mula tercetus di Wuhan, China sebelum merebak ke seluruh dunia, tanpa mengira negara kaya atau miskin.

Amerika Syarikat (AS), Kesatuan Eropah (EU), Britain dan Brazil – semua negara berpendapatan sederhana atau tinggi – menyumbang satu perlapan daripada populasi dunia, tetapi hampir separuh daripada kematian dilaporkan di negara itu dengan AS sahaja merekodkan lebih 745,000 kematian, lebih banyak berbanding negara lain.

“Ini adalah waktu yang menentukan hidup kita. Apa yang perlu kita lakukan untuk melindungi diri supaya kita tidak mendapat 5 juta lagi?,” kata Dr Albert Ko, pakar penyakit berjangkit di Yale School of Public Health. “”

Jumlah kematian, menurut perkiraan Universiti Johns Hopkins, adalah lebih kurang sama dengan gabungan populasi Los Angeles dan San Francisco.
Ia menyaingi jumlah orang yang terbunuh dalam pertempuran antara negara sejak 1950, menurut anggaran Institut Penyelidikan Keamanan Oslo. Pada peringkat global, Covid-19 kini merupakan penyebab utama ketiga kematian, selepas penyakit jantung dan strok.

Angka yang mengejutkan itu hampir pastinya kurang daripada jumlah sebenar kerana ujian terhad dan orang yang meninggal dunia di rumah tanpa rawatan perubatan, terutamanya di bahagian miskin dunia, seperti India.

Titik panas telah berubah selama 22 bulan sejak wabak itu bermula, menjadikan beberapa tempat berbeza pada peta dunia berubah merah.

Kini, Covid-19 melanda Russia, Ukraine dan beberapa bahagian lain di Eropah Timur, terutamanya di mana khabar angin, maklumat salah dan ketidakpercayaan terhadap kerajaan telah menghalang usaha vaksinasi.

Di Ukraine, hanya 17 peratus daripada populasi dewasa diberi vaksin sepenuhnya; manakala di Armenia, hanya 7 peratus.

Apa yang unik tentang wabak ini ialah ia paling teruk melanda negara-negara yang mempunyai sumber tinggi. Itulah ironinya Covid-19,” kata Dr. Wafaa El-Sadr, Pengarah ICAP, sebuah pusat kesihatan global di Universiti Columbia.

“Negara kaya dengan jangka hayat yang lebih panjang, kadar warga emas yang lebih tinggi, penghidap kanser dan penghuni rumah jagaan, semuanya terdedah kepada Covid-19.

“Manakala negara miskin dengan jumlah kanak-kanak yang tinggi, remaja, dewasa dan tanpa mengira usia, dijangkiti virus ini,” kata El-Sadr.

India, di sebalik lonjakan kes akibat penularan varian Delta yang memuncak pada awal Mei, kini mempunyai kadar kematian harian jauh lebih rendah daripada Russia yang lebih kaya, AS atau Britain, walaupun terdapat ketidakpastian mengenai angkanya. – Agensi


AGC belum buat keputusan dakwa individu skandal kapal LCS TLDM

Jabatan Peguam Negara (AGC) akan membuat keputusan tidak lama lagi berhubung cadangan Suruhanjaya Pencegahan Rasuah Malaysia (SPRM) berkaitan perolehan kapal tempur pesisir pantai (LCS).

Jika AGC membenarkan cadangan yang dicadangkan SPRM, ia akan membawa kepada pendakwaan dan perbicaraan mereka yang terlibat dalam kegagalan itu.

Utusan memetik Peguam Negara Tan Sri Idrus Harun sebagai berkata beliau belum membuat sebarang keputusan berhubung cadangan itu tetapi akan tampil dengan keputusan tidak lama lagi.

“AGC akan membuat keputusan tidak lama lagi, oleh itu, harap bersabar dengan kami,” akhbar harian itu memetiknya sebagai berkata pada Isnin (15 Ogos).

Terdahulu, akhbar harian itu melaporkan bahawa seorang pengarah operasi adalah individu yang menarik perhatian SPRM dalam siasatan projek LCS.

Akhbar berkenaan memetik sumber SPRM sebagai berkata pengarah operasi terbabit dianggap sebagai orang yang “sangat penting” dalam perolehan LCS di mana tidak satu pun daripada enam kapal telah disiapkan walaupun tempoh masa 10 tahun.

Menurut sumber SPRM, keputusan untuk mendakwa orang berkepentingan itu dibuat selepas penyiasat projek LCS menemu bual 35 saksi.

“Kesemua yang dipanggil SPRM dipercayai membabitkan individu dari Kementerian Pertahanan dan syarikat korporat yang ditawarkan projek LCS.

“Keterangan juga diambil melibatkan syarikat swasta di dalam dan luar negara,” kata sumber itu.

Sebelum ini, kerajaan menggesa SPRM dan AGC segera bertindak berhubung pendedahan kepincangan projek LCS itu.

Perdana Menteri, Datuk Seri Ismail Sabri Yaakob berkata, perkara itu diputuskan selepas ia dibincangkan secara terperinci dalam Mesyuarat Jemaah Menteri.

Ketua Pesuruhjaya SPRM, Tan Sri Azam Baki juga sebelum ini memaklumkan siasatan projek perolehan berkenaan telah lama dijalankan pihaknya.

Skandal terbaharu yang menggegarkan negara setelah 1Malaysia Development Berhad (1MDB) yang sekali gus menumbangkan Barisan Nasional (BN), khususnya UMNO, pada Pilihan Raya Umum Ke-14 (PRU-14), meletus susulan pendedahan Jawatankuasa Kira-Kira Wang Negara (PAC) pada 4 Ogos lalu.

Dalam pendedahan itu PAC berkata kerajaan BN/UMNO telah memberikan lebih RM6 bilion wang rakyat kepada Boustead Naval Shipyard Sdn Bhd (BNS) untuk projek pembinaan enam kapal LCS, yang keseluruhannya bernilai lebih RM9 bilion.


Bilik di balai polis jadi mini disko, 4 anggota ditahan

Empat anggota polis termasuk seorang ketua balai (OCS) ditahan dalam serbuan parti liar oleh Bukit Aman di sebuah balai polis terletak di daerah Kajang, petang semalam.

Serbuan Jabatan Integriti dan Pematuhan Standard (JIPS) Bukit Aman turut menahan empat wanita ketika leka menari dan berkaraoke di sebuah bilik khas dijadikan “mini disko” di balai berkenaan.

Serbuan dilakukan hasil maklumat awam itu menahan OCS berpangkat sub inspektor, dua koperal dan seorang koperal sokongan serta empat wanita berusia 21 hingga 37 tahun.

Turut ditemui dalam bilik berkenaan ialah minuman keras dan mereka dipercayai meminum air ketum di bilik terletak di tingkat dua itu.

Bilik itu dijadikan seperti disko yang lengkap dengan lampu khas sebelum polis merampas botol minuman keras, pembesar suara, lampu disko, peralatan sistem pembesar audio, perakam, mikrofon serta televisyen.

Mereka turut merampas lima botol mengandungi air ketum serta gambar lucah salah seorang anggota yang ditahan bersama seorang wanita.

Pengarah JIPS Bukit Aman Azri Ahmad yang mengesahkan kejadian itu memaklumkan penahanan mereka dibuat berdasarkan maklumat salah laku yang jelas.

Katanya, tindakan mereka adalah menyalahi SOP Covid-19.

“Penahanan dibuat ke atas mereka selepas didapati perbuatan itu dengan jelas melanggar SOP.

“Sekiranya ada yang melanggar peraturan atau SOP, kita tidak akan berkompromi dengan mana-mana pihak,” katanya menurut laporan Berita Harian.

Polis sedang melakukan siasatan lanjut terhadap kes itu termasuk mengambil tindakan mengikut Seksyen 269 Kanun Keseksaan kerana perbuatan cuai yang mungkin boleh menyebabkan jangkitan apa-apa penyakit berjangkit yang boleh membahayakan nyawa.


Berbanding dolar, nilai ringgit dibuka rendah sedikit

Nilai ringgit hampir tidak berubah berbanding dolar AS pagi ini berikutan sentimen pasaran yang bercampur-campur.

Pada 9 pagi, mata wang tempatan susut sedikit kepada paras 4.6470/6530 berbanding dolar AS daripada 4.6465/6510 pada penutup Isnin, menurut laporan Bernama.

Seorang penganalisis berkata kebimbangan terhadap pertumbuhan global juga semakin memuncak susulan pemotongan kadar dasar oleh Bank Rakyat China (PBOC) baru-baru ini.

Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata hasil Perbendaharaan AS 10 tahun turut tinggi, membayangkan premium inflasi kekal ketara dan ini mungkin memerlukan pengetatan dasar monetari yang berpanjangan oleh Rizab Persekutuan (Fed) Amerika Syarikat (AS).

Justeru, Mohd Afzanizam berkata Simposium Jackson Hole yang merupakan perhimpunan tahunan bank-bank pusat global akan dipantau dengan teliti, khususnya ucapan pengerusi Rizab Persekutuan Jerome Powell mengenai perkembangan dasar monetari AS pada masa hadapan.

Acara ini akan berlangsung bermula 24-26 Ogos 2023.

“Gandingan ringgit berbanding dolar AS dijangka kekal dalam julat 4.64 hingga 4.65 dalam tempoh terdekat. Dari sudut analisis teknikal, ringgit sudah berada dalam kedudukan terlebih jual, menunjukkan risiko penurunan selanjutnya adalah terhad.

“Pada masa ini, paras sokongan dan rintangan bagi USD/MYR ialah pada paras 4.6257 dan 4.7495. Dalam pada itu, ringgit dilihat berlegar lebih dekat kepada paras sokongannya,” katanya kepada Bernama.

Sementara itu, ringgit didagangkan rendah berbanding sekumpulan mata wang utama, kecuali yen Jepun, menyaksikan ia meningkat kepada 3.1783/1826 daripada 3.1869/1902 pada penutup semalam.

Mata wang tempatan lemah berbanding euro kepada 5.0652/0718 daripada 5.0647/0696 dan rendah berbanding pound Britain kepada 5.9305/9382 daripada 5.9196/9254 sebelumnya.

Pada masa yang sama, ringgit diniaga rendah berbanding mata wang Asean kecuali rupiah Indonesia dengan kekal tidak berubah pada 303.1/303.7.

Ringgit menyusut nilai berbanding baht Thai kepada 13.2242/2485 daripada 13.2070/2258, turun sedikit berbanding dolar Singapura kepada 3.4247/4296 daripada 3.4241/4279 dan lemah berbanding peso Filipina kepada 8.25/8.28 daripada 8.24/8.26 pada Isnin.


Staf PKRC MAEPS disoal siasat kes wartawan ceroboh, bukan sebab mogok

Polis Selangor menafikan rakaman percakapan 14 petugas kesihatan Pusat Kuarantin dan Rawatan Covid-19 Bersepadu (PKRC) Taman Ekspo Pertanian Malaysia (MAEPS) Serdang, Isnin lalu, ada kaitan dengan mogok doktor kontrak.

Sebaliknya, kata Ketua Polis Selangor, Datuk Arjunaidi Mohamed keterangan kakitangan terbabit diambil bagi membantu siasatan kes pencerobohan PKRC MAEPS oleh enam wartawan tempatan dari pelbagai agensi berita pada hari sama.

“Tiada doktor di Selangor disiasat kerana menghadiri himpunan itu. Kita hanya merakam percakapan petugas kesihatan berhubung insiden pencerobohan PKRC MAEPS Serdang, Isnin lalu.

“Siasatan awal mendapati seramai enam wartawan didapati memasuki pusat kuarantin itu tanpa kebenaran dan kita bertindak selepas Pengarah PKRC MAEPS membuat laporan polis, jam 4 petang, semalam,” katanya pada sidang media secara sidang video, hari ini.

Kenyataan beliau sekali gus menjawab isu yang dibangkitkan Ahli Parlimen pembangkang pada Sidang Khas Dewan Rakyat semalam yang mendakwa doktor di PKRC MAEPS disoal siasat kerana menyertai mogok.

Datuk Seri Saifuddin Nasution Ismail (PH-Kulim-Bandar Bharu) mendakwa doktor di PKRC MAEPS disoal siasat hingga jam 4 pagi dan peguam pula tidak dibenarkan masuk.

Mengulas lanjut Arjunaidi berkata, 12 petugas kesihatan itu dirakam percakapan sepanjang waktu mereka bertugas secara bergilir-gilir antara 12 tengah malam hingga 3 pagi.

“Petugas kesihatan ini bertugas 8 malam sampai 3 pagi. Kalau kita rakam selepas dia bertugas sudah tentu dia letih. Kita ambil waktu bertugas secara bergilir dengan kebenaran pihak MAEPS,” katanya.

Beliau juga berkata polis telah mengenal pasti wartawan terbabit dalam pencerobohan itu dan kesemua enam petugas media dari pelbagai agensi itu akan dipanggil untuk dirakam percakapan dalam masa terdekat.

“Kita akan panggil wartawan yang terlibat pencerobohan itu, kita juga sudah kenal pasti wartawan yang terlibat. Kita nak segerakan siasatan kita tak nak ada orang ambil kesempatan untuk memutarbelitkan isu ini,” katanya.

Arjunaidi juga enggan mendedahkan identiti enam wartawan yang memasuki secara serentak ke PKRC MAEPS, sebaliknya mahu perkara itu disiasat secepat mungkin bagi mengenal pasti pihak ketiga terlibat membawa petugas media masuk ke kawasan berisiko tinggi itu.

“Kita diberitahu pada hari itu, seramai enam wartawan telah masuk ke MAEPS yang dikhaskan kuarantin penyakit berjangkit dan ia tidak boleh dimasuki oleh sesiapa tanpa kebenaran sejak ia diwartakan sebagai PKRC pada 6 Disember 2020.

“Di situ ada tiga zon, ada zon hijau, kuning dan merah, ia jadi tempat larangan bukan boleh dimasuki sembarangan. Mengikut laporan pengarah MAEPS, wartawan ini masuk di zon kuning, iaitu kawasan kuarantin tahap tiga dan empat,” katanya.


Aksi United, Liverpool batal selepas penyokong masuk padang

Aksi Liga Perdana Inggeris antara Manchester United dan musuh tradisinya, Liverpool yang dijadual lewat malam tadi ditangguhkan ke satu tarikh lain, kata penganjur susulan tindakan penyokong United menyerbu masuk ke padang.

“Berikutan pelanggaran keselamatan di Old Trafford, perlawanan antara Manchester United dan Liverpool ditangguhkan.

“Ini adalah keputusan kolektif dari polis, kedua-dua kelab, Liga Perdana dan pihak berkuasa tempatan,” kata penganjur Liga Perdana Inggeris dalam kenyataan awal pagi ini.

Penganjur menghormati perasaan peminat namun keselamatan lebih diutamakan. Kami mengecam tindakan keganasan, melakukan kerosakan dan pelanggaran prosedur operasi standard (SOP) Covid-19, kata kenyataan itu.

Terdahulu, peminat MU menyerbu masuk ke padang, sementara ribuan lagi berkumpul di luar Stadium Old Trafford mendesak pemilik MU, keluarga Glazer, menjual kelab itu.

Kemarahan yang telah lama meluap terhadap keluarga Glazer meledak setelah pemilik MU turut menjadi salah satu kumpulan yang bersetuju membentuk Liga Super Eropah.

Keluarga Glazer yang turut memiliki kelab Tampa Bay Buccaneers yang beraksi dalam Liga Bolasepak Nasional (NFL) Amerika Syarikat, enggan bertemu peminat sejak membeli United pada 2005.

Jika United kalah pada perlawanan yang dirancang malam tadi, Manchester City pastinya akan bergelar juara Liga Perdana. – Agensi


Kes kematian akibat Covid-19 di Selangor cecah lebih 10,000

Selangor yang menjadi negeri ‘hotspots’ penularan Covid-19 di negara ini sejak awal 2020, semalam merekodkan kumulatif kes kematian melebihi 10,000.

Berdasarkan pengiraan Agenda Daily, tidak sampai 10 hari lagi Selangor bakal merekodkan jumlah positif terkumpul Covid-19 sebanyak 800,000 sekiranya angka jangkitan kekal pada sekitar 600 kes sehari.

Kementerian Kesihatan (KKM) dalam kemas kini laman sesawangnya Covidnow tengah malam tadi, memaklumkan jumlah terkumpul kematian akibat Covid-19 di Selangor mencecah 10,005 kes, setelah sembilan lagi pesakit meninggal dunia.

Jumlah itu termasuk dua kematian sebelum sempat menerima rawatan di hospital atau dikategorikan sebagai kes ‘brought in death’ (BID), menjadikan kes terkumpul BID sebanyak 2,118.

Dalam tempoh seminggu lalu, sebanyak 25.0 peratus daripada kematian di negeri itu melibatkan pesakit berusia antara 60 dan 69 tahun, diikuti 19.4 peratus masing-masing pesakit berusia 70 hingga 79 tahun dan 80 tahun ke atas; 13.9 peratus (30 – 39 tahun); 11.1 peratus (40 – 49 tahun); 8.3 pertus (50 – 59 tahun); dan 2.8 peratus (18 – 29 tahun).

Pada masa sama, negeri itu merekodkan 795,012 kumulatif kes positif, dengan 774,589 pesakit sembuh, dan 10,418 kes aktif.

Daripada jumlah kes aktif itu seramai 8,721 pesakit menjalani kuarantin di rumah; 894 ditempatkan di PKRC; 763 dimasukkan ke hospital; dan 40 dirawat di unit rawatan rapi (ICU), dengan 14 daripadanya memerlukan alat bantuan pernafasan.

Sehingga kelmarin, sebanyak 94.4 peratus atau 4,775,189 penduduk Selangor telah lengkap divaksinasi, 95.6 peratus atau 4,844,647 lagi menerima sekurang-kurangnya satu dos, dan 28.8 peratus atau 1,881,207 individu menerima dos penggalak.

Sementara itu, dua negeri – Johor dan Terengganu – masing-masing merekodkan empat kes kematian, diikuti masing-masing tiga di Sabah serta Kuala Lumpur; dan masing-masing satu kes di Kelantan, Melaka, Negeri Sembilan, serta Pahang.

Tiada kes kematian dilaporkan di Kedah, Perak, Perlis, Pulau Pinang, Sarawak, Labuan dan Putrajaya.

Sehingga semalam, negara mencatat 2,792,035 kumulatif kes positif, termasuk 11,779 kes import, dengan 2,720,399 pesakit telah sembuh dan 39,913 kes masih aktif.

Daripada jumlah kes aktif itu seramai 32,703 pesakit menjalani kuarantin di rumah; 3,659 ditempatkan di PKRC; 3,322 dimasukkan ke hospital; dan 229 pesakit dirawat di ICU dengan 99 daripadanya memerlukan alat bantuan pernafasan.


Phuket Sandbox: Baru seminggu dibuka pelancong asing sudah positif Covid-19

Baharu seminggu sektor pelancongan dibuka semula menerusi pakej yang dikatakan mampu menjana kembali pendapatan – Phuket Sandbox – seorang pelancong asing disahkan positif Covid-19.

Pelancong lelaki berasal dari Emiriah Arab Bersatu (UAE) itu tiba di pulau peranginan Phuket Selasa lalu dan menjalani ujian calitan pengesanan Covid-19 sebagaimana dikehendaki peraturan yang ditetapkan kepada pengembara asing.

“Lelaki itu mengambil ujian Covid-19 ketika tiba di Phuket seperti yang dikehendaki dalam peraturan kawalan penyakit dan hasilnya positif,” kata jurucakap Kementerian Kesihatan Thailand.

Katanya pegawai kesihatan telah memaklumkan kepada pengurusan hotel agar pesakit terbabit tidak dibenarkan meninggalkan bilik hotelnya sehingga dia dibawa untuk rawatan di hospital.

“Individu yang mempunyai kontak rapat dan berisiko tinggi dengannya, mereka dibawa ke ALQ dan dijalankan ujian Covid-19,” katanya.

Menurut Pejabat Perhubungan Awam Phuket, pelancong tersebut melakukan perjalanan dari Dubai ke Phuket dengan menaiki penerbangan Emirates EK378, yang membawa 14 penumpang.

Dua pemandu dan beberapa orang pekerja hotel itu yang mempunyai kontak rapat dengan pelancong itu telah di kuarantin.

Phuket dibuka semula untuk pelancong antarabangsa bermula 1 Julai lalu selepas ia ditutup hampir setahun kerana wabak Covid-19.
Pelancong asing dari luar negara tidak perlu menjalani kuarantin jika mereka telah diberi vaksin sepenuhnya di negara asal sekurang-kurangnya 14 hari sebelum memulakan perjalanan dan diuji negatif semasa tiba di Phuket.

Namun, sekiranya terdapat pelancong asing yang positif, mereka akan dipindahkan ke Hospital untuk diberikan rawatan.

Phuket menjadi Wilayah pertama di Thailand yang menerima kedatangan pelancong antarabangsa tanpa syarat kuarantin di bawah Program “Phuket Sandbox” yang dirancang untuk membantu memulihkan ekonomi Thailand yang terjejas sejak wabak Covid-19 melanda.

Menurut Gabenor Phuket, Narong Woonsiew memaklumkan sebanyak 2,113 orang pelancong telah memasuki Phuket sejak Program “Phuket Sandbox” dilancarkan dan hanya seorang sahaja yang diuji positif.

Koosak turut memberitahu media bahawa Pihaknya telah menyediakan 299 bilik untuk kuarantin dan 294 orang telah menggunakan sehingga semalam. Selain itu, terdapat 31 bilik yang tersedia dan pihaknya juga akan menyediakan lebih banyak bilik kuarantin sekiranya diperlukan. – Agensi


Cemburu disyaki motif wanita sarat tujuh bulan maut ditembak

Polis tidak menolak kemungkinan cemburu sebagai antara motif seorang wanita hamil tujuh bulan, Emirah Mazlan, 26 tahun, maut akibat ditembak pada perut dalam kejadian di Kampung Repek, Pasir Mas, di Machang, petang semalam.

Emirah yang juga ibu kepada tiga anak, berusia di antara tiga hingga 10 tahun itu, dilaporkan sudah berpisah dengan suaminya sejak Februari lalu.

Akibat tembakan yang dialaminya, bayi yang berada dalam kandungannya turut meninggal dunia. Mangsa kemungkinan ditembak menggunakan pistol separa automatik .38 berikutan penemuan kelongsong peluru.

Pemangku Ketua Polis Kelantan Datuk Muhamad Zaki Harun berkata pihaknya sedang menjalankan siasatan secara menyeluruh bagi mengenal pasti punca sebenar kejadian.

Menurutnya polis telah menahan seorang lelaki berusia 40 tahun bagi membantu siasatan dan suspek berkenaan ada hubungan dengan mangsa.

“Polis akan melakukan siasatan secara menyeluruh walaupun ada pelbagai motif yang diperkatakan.

“Selain itu polis juga akan mendapatkan keterangan daripada saksi-saksi agar apa yang kita jangkakan itu adalah tepat.

Pada masa sama polis juga meminta orang ramai agar tidak membuat sebarang spekulasi sehingga selesai siasatan,” katanya.

Mengulas lanjut, Muhamad Zaki berkata polis juga sedang menyiasat kemungkinan mangsa ditembak di lokasi lain sebelum memandu kereta ke lokasi mayatnya ditemukan kerana jarak rumahnya adalah sejauh 15 kilometer.

“Ada dua kemungkinan, mungkin mangsa ditembak di tempat lain tetapi sempat memandu hingga sampai di lokasi kejadian atau mangsa sememangnya ditembak di lokasi berkenaan.

“Jarak rumah mangsa dengan lokasi kejadian adalah 15 kilometer sahaja. Berdasarkan percakapan ibu mangsa, wanita berkenaan keluar untuk mengurut,” katanya.


39 pelombong terperangkap

Sekurang-kurangnya 39 pelombong tembaga nikel di Sudbury, Ontario masih terperangkap dan mereka sedang berusaha untuk keluar dari lombong bawah tanah Vale Totten Mine, kata pihak berkuasa hari ini.

Semua pelombong terbabit, yang terperangkap susulan kerosakan sangkar pengangkat, dilaporkan menaiki tangga untuk keluar dari lombong berkenaan.

“Semua lombong mempunyai jalan keluar sekunder, untuk situasi di mana sangkar tidak dapat digunakan,” kata Danica Pagnutti, pakar urusan korporat dengan syarikat perlombongan Vale.

Katanya, semua pekerja terbabit sedang bertugas di beberapa bahagian di dalam lombong pada kedalaman antara 3,000 hingga 4,000 kaki ketika kejadian pada Ahad lalu.

“Para pekerja diarahkan ke stesen perlindungan, yang menyediakan tempat selesa jika berlaku keadaan darurat. Stesen itu menyediakan semua keperluan termasuk minuman dan makanan,” katanya.

Menurutnya tidak ada pekerja yang cedera, malah mereka boleh berhubung dan bercakap dengan keluarga masing-masing kerana lombong itu menyediakan rangkaian LTE bawah tanah.

“Oleh itu, pekerja bawah tanah sebenarnya boleh menghubungi dan memberitahu keluarga keadaan mereka,” kata Pagnutti.

Pagnutti bagaimanapun berkata adalah sukar untuk menjangkakan berapa lama masa yang diperlukan oleh pelombong untuk sampai ke permukaan, tetapi kemungkinan petang ini.

“Jalan keluar alternatif terdiri daripada rangkaian tangga dalam lombong. Pekerja terbabit akan naik ke jarak tertentu sebelum berhenti rehat. Mereka akan menaiki set tangga sebelum sekali lagi berhenti rehat.

“Ia mengambil masa perjalanan, sebelum semuanya tiba di permukaan,” jelasnya. – Agensi